‘Wò Daniel, dzra nya siawo ɖo va se ɖe nuwuɣi; ame geɖewo adzro eme, eye sidzedze [vavã] adzi ɖe edzi.’—DAN. 12:4.\n1, 2. Nyabiase kawo mee míadzro le nyati sia me?\nAME miliɔn geɖe se Ŋɔŋlɔawo me nufiafia si ku ɖe agbe mavɔ nɔnɔ le paradisonyigba dzi ƒe mɔkpɔkpɔa ŋu gɔme nyuie egbea. (Nyaɖ. 7:9, 17) Le ameƒomea ƒe ŋutinya ƒe gɔmedzedze la, Mawu ɖee fia be ɖe wowɔ amegbetɔ be wòanɔ agbe tegbee, ke menye be wòanɔ agbe ƒe ʋɛ aɖewo ko aku o.—1 Mose 1:26-28.\n2 Mɔkpɔkpɔ si nɔ Israel viwo si la ƒe akpa aɖee nye be ɣeyiɣi aɖe li gbɔna si ameƒomea agaɖo blibodede si Adam bu la gbɔ ake. Kristotɔwo ƒe Hela Ŋɔŋlɔawo ɖe mɔ si dzi Mawu ato ana wòanya wɔ be ameƒomea nava nɔ agbe tegbee le Paradiso me le anyigba dzi la fia. Ke nu ka tae wòhiã be woagake ɖe amegbetɔwo ƒe mɔkpɔkpɔa ŋu ake ɖo? Aleke woʋu go mɔkpɔkpɔ sia hena ame miliɔn geɖewo nya nu tso eŋu?\nMɔkpɔkpɔ Aɖe Si Dzi Wotsyɔ Nui\n3. Nu ka tae mewɔ nuku o be wotsyɔ nu ameƒomea ƒe mɔkpɔkpɔ si nye agbe mavɔ nɔnɔ le anyigba dzi la dzi?\n3 Yesu gblɔe ɖi be aʋatsonyagblɔɖilawo ava trɔ gbo yeƒe nufiafiawo, eye woakplɔ ame akpa gãtɔ atrae. (Mat. 24:11) Apostolo Petro xlɔ̃ nu Kristotɔwo be: “Aʋatsonufialawo ava nɔ miawo hã mia dome.” (2 Pet. 2:1) Apostolo Paulo gblɔ be “ɣeyiɣi aɖe ava, esime [amewo maxɔ] nufiafia nyuitɔ la o, ke boŋ le woawo ŋutɔwo ƒe nudzodzrowo nu la, woaƒo nufialawo nu ƒu na wo ɖokuiwo, bene woalũ tome na wo.” (2 Tim. 4:3, 4) Satana ƒe ŋku biã ɖe amewo kpɔkplɔ trae ŋu, eye wòle Kristotɔ xɔsegbelawo zãm tsɔ le nu tsyɔm nyateƒe lédziname si ku ɖe tame si Mawu ɖo ɖe amegbetɔ kple anyigbaa ŋu la dzi.—Mixlẽ 2 Korintotɔwo 4:3, 4.\n4. Ameƒomea ƒe mɔkpɔkpɔ kae subɔsubɔhakplɔla xɔsegbelawo gbe?\n4 Ŋɔŋlɔawo ɖee fia be Mawu ƒe Fiaɖuƒea nye dziɖuɖu aɖe si le dziƒo, si ava gbã amegbetɔwo ƒe dziɖuɖuwo katã, eye wòahe wo ava nuwuwu. (Dan. 2:44) Le Kristo ƒe Ƒe Akpe Ðeka Dziɖuɖua me la, woade Satana aʋli me, woafɔ ame kukuwo ɖe tsitre, eye woagakplɔ ameƒomea ayi blibodede gbɔ ake. (Nyaɖ. 20:1-3, 6, 12; 21:1-4) Ke hã, nukpɔsusu si to vovo kura dzie Kristodukɔa ƒe subɔsubɔhakplɔla xɔsegbelawo ya va da asi ɖo. Le kpɔɖeŋu me, Sɔlemeha Fofo Origen si tso Aleksandria, si nɔ anyi le ƒe alafa etɔ̃lia me, bu fɔ ame siwo xɔe se be yayrawo ava anyigba dzi le Ƒe Akpe Ðekaa me la. Numekugbalẽ aɖe gblɔ be Katolikotɔwo ƒe mawunyaŋununyala Augustine si tso Hippo (ƒe 354-430 M.Ŋ.) “xɔe se kple kakaɖedzi be ƒe akpe ɖeka [dziɖuɖu] aɖeke megbɔna o.”—The Catholic Encyclopedia. *\n5, 6. Nu ka tae Origen kple Augustine tsi tsitre ɖe ƒe akpe ɖeka ƒe dzixɔsea ŋu?\n5 Nu ka tae Origen kple Augustine tsi tsitre ɖe ƒe akpe ɖeka ƒe dzixɔsea ŋu? Origen nye Clement Aleksandriatɔ, si lɔ̃ ɖe luʋɔ makumaku ƒe nufiafia dzi la ƒe nusrɔ̃vi; Helatɔwo ƒe xotutuwo dzie wotu nufiafia sia ɖo. Mawunyaŋununyala Werner Jaeger gblɔ be esi Plato ƒe nukpɔsusuwo ku ɖe luʋɔ ŋu kpɔ ŋusẽ gã aɖe ɖe Origen dzi ta la, “etsɔ luʋɔ ŋuti nufiafia gbogbo siwo wòxɔ tso Plato gbɔ la kpe ɖe Kristotɔwo ƒe nufiafiawo ŋu.” Esia wɔe be Origen va fia nu be gbɔgbɔmenutowo mee woakpɔ Ƒe Akpe Ðeka ƒe yayrawo le, ke menye anyigba dzie o.\n6 Hafi Augustine natrɔ azu “Kristotɔ” esime wòxɔ ƒe 33 la, enye ame si xɔ Platonufiafia Yeyea, si nye Plato ƒe xexemenunya si Plotinus ɖo anyi le ƒe alafa etɔ̃lia me, la dzi se. Le Augustine ƒe tɔtrɔ megbe hã la, egakpɔtɔ lé Platonufiafia Yeyea me ɖe asi kokoko. Numekugbalẽ aɖe gblɔ be: “Eƒe nukpɔsusuwoe wɔe be wova tsɔ Hela xexemenunya si nye Plato ƒe nufiafia tsaka Nubabla Yeye ƒe subɔsubɔa keŋkeŋ.” (The New Encyclopædia Britannica) Numekugbalẽ bubu gblɔ be Augustine “ɖe nu me be kpɔɖeŋunyagbɔgblɔe” Ƒe Akpe Ðeka Dziɖuɖu si ŋu nya wogblɔ le Nyaɖeɖefia ta 20 lia me la nye. (The Catholic Encyclopedia) Egblɔ kpee be: “Ɣetoɖoƒetɔwo ƒe mawunyaŋununyala siwo va ɖe eyome la . . . va xɔ numeɖeɖe ma de eme, eye womegava da asi ɖe ƒe akpe ɖeka ƒe nufiafia gbãtɔa dzi o.”\n7. Aʋatsodzixɔse kae blu afɔ na agbe mavɔ nɔnɔ le anyigba dzi ƒe mɔkpɔkpɔ si le ameƒomea si, eye aleke esia dzɔe?\n7 Nukpɔsusu aɖe si xɔ aƒe ɖe blema Babilon heva kaka ɖe xexea me katã la va blu afɔ na ameƒomea ƒe mɔkpɔkpɔ si nye agbe mavɔ nɔnɔ le anyigba dzi la. Nukpɔsusu mae nye be luʋɔ alo gbɔgbɔ makumaku aɖe le amegbetɔ si si nɔa eƒe ŋutilã me ko. Esi Kristodukɔa xɔ nukpɔsusu ma de eme ko la, mawunyaŋununyalawo trɔ gbo Ŋɔŋlɔawo ƒe akpa siwo ƒo nu tso dziƒomɔkpɔkpɔa ŋu la wòdze abe ɖe akpa mawo fia be ame nyuiwo katã ayi dziƒo ene. Le woƒe nukpɔsusu sia nu la, ɖe wowɔ amegbetɔ be wòava nɔ anyigba dzi ɣeyiɣi kpui aɖe ko agadzo—be woadoe kpɔ be edze na agbenɔnɔ le dziƒo mahã. Nu ma tɔgbi dzɔ ɖe agbe mavɔ nɔnɔ le anyigba dzi ƒe mɔkpɔkpɔ si nɔ Yudatɔwo si la hã dzi. Vivivi la, Yudatɔwo va xɔ Helatɔwo ƒe luʋɔ makumaku ƒe nufiafiaa de eme, eye agbenɔnɔ le anyigba dzi ƒe mɔkpɔkpɔ si nɔ wo si tsã la va bu kura. Aleke gbegbe esia to vovo na ale si Biblia ƒo nu tso nu si amegbetɔ nye la ŋue nye esi! Ŋutilãe amegbetɔ nye, ke menye gbɔgbɔe wònye o. Yehowa gblɔ na ame gbãtɔ la be: “Anyi nènye.” (1 Mose 3:19) Anyigbae nye amegbetɔwo nɔƒe tegbee, ke menye dziƒo ye o.—Mixlẽ Psalmo 104:5; 115:16.\nNyateƒea Klẽ Tso Viviti La Me\n8. Nya kae agbalẽnyala aɖewo siwo nɔ anyi le ƒe 1600 ƒe ƒeawo me gblɔ tso ameƒomea ƒe mɔkpɔkpɔ ŋu?\n8 Togbɔ be subɔsubɔha geɖe siwo gblɔna be Kristotɔwoe yewonye la gbe nu le agbe mavɔ nɔnɔ le anyigba dzi ƒe mɔkpɔkpɔa gbɔ hã la, Satana mete ŋu tsyɔ nu nyateƒea dzi keŋkeŋ o. Le ŋutinya katã me la, Biblia xlẽla veviedola ʋɛ aɖewo kpɔ nyateƒea ƒe keklẽa flui esi wose ale si Mawu ana ameƒomea nagaɖo blibodede gbɔ ake ƒe akpa aɖewo gɔme. (Ps. 97:11; Mat. 7:13, 14; 13:37-39) Le ƒe 1600 ƒe ƒeawo me la, Biblia gɔme ɖeɖe kple etata na be Ŋɔŋlɔ Kɔkɔeawo va su ame geɖe wu si. Le ƒe 1651 me la, agbalẽnyala aɖe ŋlɔ bena, abe ale si ko to Adam dzi amegbetɔ “bu Paradiso kple Agbe Mavɔ Nɔnɔ Le Anyigba dzi” ene la, nenema kee, to Kristo dzi la, “woana amewo katã nava nɔ agbe le Anyigba dzi; ne menye nenema o la, ke [ame eveawo] tsɔtsɔ sɔ kple wo nɔewo made edeƒe o.” (Mixlẽ 1 Korintotɔwo 15:21, 22.) John Milton (ƒe 1608-1674), si nye hakpanyaŋlɔla aɖe si xɔ ŋkɔ le du siwo me wodoa Eŋlisigbe le me la, ŋlɔ agbalẽ si nye Paradise Lost kple esi kplɔe ɖo si nye Paradise Regained. Milton ƒo nu tso teƒeɖoɖo si nuteƒewɔlawo axɔ le paradisonyigba dzi ŋu le eƒe agbalẽawo me. Togbɔ be Milton zã ƒe geɖe le agbe me ɖe Biblia sɔsrɔ̃ ŋu hã la, ekpɔe dze sii be womate ŋu ase Ŋɔŋlɔawo me nyateƒea gɔme bliboe o va se ɖe Kristo ƒe anyinɔɣia hafi.\n9, 10. (a) Nu kae Isaac Newton ŋlɔ tso ameƒomea ƒe mɔkpɔkpɔ ŋu? (b) Nu ka tae Newton susui be Kristo ƒe anyinɔɣia ava le etsɔme ʋĩi?\n9 Aƒetɔ Isaac Newton (ƒe 1642-1727), si nye akɔntanyalagã xɔŋkɔ aɖe la, hã tsɔ ɖe le Biblia sɔsrɔ̃ me vevie. Ese egɔme be woafɔ ame kɔkɔewo woayi aɖanɔ dziƒo, eye woanye fia makpɔmakpɔwo kple Kristo. (Nyaɖ. 5:9, 10) Eŋlɔ ku ɖe ame siwo anye Fiaɖuƒea te viwo ŋu be: “Amegbetɔwo ayi edzi anɔ agbe le anyigba dzi le ʋɔnudrɔ̃ŋkekea megbe, eye menye hena ƒe 1000 ko o, ke boŋ woanɔ edzi yi ɖe mavɔmavɔ me gɔ̃ hã.”\n10 Newton susui be axɔ ƒe alafa geɖewo hafi Kristo ƒe anyinɔɣia nadze egɔme. Ŋutinyaŋlɔla Stephen Snobelen gblɔ be: “Susu aɖe si tae Newton susui be Mawu ƒe Fiaɖuƒea ava le etsɔme ʋĩi ke lae nye be Mawuɖekaetɔ̃dzixɔselawo ƒe xɔsegbegbe gã si xɔ aƒe ɖi le eƒe ŋkekea me la na dzi ɖe le eƒo vevie.” Wogakpɔtɔ tsyɔ nu nya nyuia dzi ɣemaɣi. Eye Newton mekpɔ Kristotɔwo ƒe habɔbɔ aɖeke si te ŋu nɔ efiam o. Eŋlɔ bena: “Womase Daniel ƒe nyagblɔɖia kple Yohanes ƒe nyagblɔɖi [si woŋlɔ ɖe Nyaɖeɖefia gbalẽa me] gɔme o va se ɖe nuwuɣia hafi.” Newton ɖe eme be: “Daniel gblɔ be ‘ɣemaɣi la ame geɖewo adzro eme, eye sidzedze adzi ɖe edzi.’ Elabena ele be woaɖe gbeƒã Nya Nyuia na dukɔwo katã hafi xaxa gã la kple xexea ƒe nuwuwu nava. Manya wɔ be ameha gã si lé deʋayawo ɖe asi, siwo ado tso xaxa gã me la, nanye ame gbogbo manyaxlẽ siwo atso dukɔwo katã me o, negbe ɖe woɖe gbeƒã Nya Nyuia na wo ko hafi esia ate ŋu ava eme.”—Dan. 12:4; Mat. 24:14; Nyaɖ. 7:9, 10.\n11. Nu ka tae ameƒomea ƒe mɔkpɔkpɔa yi edzi nɔ ɣaɣla ɖe ame akpa gãtɔ le Milton kple Newton ƒe ŋkekeawo me?\n11 Le Milton kple Newton ƒe ŋkekeawo me la, ame ƒe agbe ate ŋu aɖo afɔku me ne eŋlɔ nu wòtsi tsitre ɖe nufiafia si dzi sɔlemeha la da asi ɖo la ŋu. Eya ta woƒe ku megbe hafi woɖe agbalẽ siwo woŋlɔ ku ɖe Biblia ŋu la ƒe akpa gãtɔ ɖe go. Ðɔɖɔɖotaʋiʋli si va eme le ƒe alafa 16 lia me la mete ŋu trɔ nufiafia si nye be luʋɔ makumaku aɖe le ame me la o, eye Protestant sɔlemeha gãwo yi edzi nɔ Augustine ƒe nufiafia si nye be Ƒe Akpe Ðeka la va yi xoxo, ke menye be ele etsɔme gbɔna o, la fiam. Ðe sidzedze dzi ɖe edzi le nuwuɣia mea?\n‘Sidzedze Vavã Adzi Ðe Edzi’\n12. Ɣekaɣie wòle be sidzedze vavã la nadzi ɖe edzi?\n12 Daniel gblɔe ɖi be nu nyui aɖe adzɔ le “nuwuɣi” la me. (Mixlẽ Daniel 12:3, 4, 9, 10.) Yesu gblɔ be: “Ɣemaɣi la, ame dzɔdzɔewo aklẽ nyuie abe ɣe ene.” (Mat. 13:43) Aleke sidzedze vavã la dzi ɖe edzi le nuwuɣia me? Bu nanewo siwo dzɔ le ŋutinya me ƒe aɖewo do ŋgɔ na ƒe 1914, si nye ƒe si me nuwuɣia dze egɔme, me la ŋu kpɔ.\n13. Nu kae Charles Taze Russell ŋlɔ esi wòwɔ numekuku ku ɖe ale si woagana ameƒomea nagaɖo blibodede gbɔ la ŋu?\n13 Le ƒe 1800-awo ƒe nuwuwu lɔƒo la, dzi anukwaretɔ aɖewo nɔ agbagba dzem be yewoase “nya nyuitɔwo . . . ƒe kpɔɖeŋu” gɔme. (2 Tim. 1:13) Ame siawo dometɔ ɖekae nye Charles Taze Russell. Le ƒe 1870 me la, woa kple nyateƒedila ʋɛ aɖewo ɖo Biblia sɔsrɔ̃ ƒe ƒuƒoƒo aɖe. Le ƒe 1872 me la, wowɔ numekuku ku ɖe ale si woagana ameƒomea nagaɖo blibodede gbɔ la ŋu. Ema megbe la, Russell ŋlɔ bena: “Va se ɖe ɣemaɣi la, míete ŋu de dzesi vovototo gã si le teƒeɖoɖo si sɔlemeha [amesiaminawo ƒe hame] si dom wole kpɔ fifia la axɔ kple esi ameƒomea me tɔ nuteƒewɔlawo axɔ dome la kɔtɛ o.” Teƒeɖoɖo si asu ameƒomea me tɔ nuteƒewɔlawo sie nye “amegbetɔwo ƒe blibodede si nɔ wo tɔgbui kple woƒe ta Adam si le Eden bɔa me la gbɔ ɖoɖo ake.” Russell lɔ̃ ɖe edzi be ame bubuwo kpe ɖe ye ŋu le yeƒe Biblia sɔsrɔ̃ me. Woawoe nye ame kawo?\n14. (a) Aleke Henry Dunn se Dɔwɔwɔwo 3:21 gɔmee? (b) Ame kawoe Dunn gblɔ be woanɔ agbe tegbee le anyigba dzi?\n14 Wo dometɔ ɖekae nye Henry Dunn. Eŋlɔ nu tso “nu siwo katã ŋu Mawu ƒo nu tsoe to eƒe nyagblɔɖila kɔkɔe siwo nɔ anyi le blema ƒe nu me la ƒe ɖɔɖɔɖoɣiwo” ŋu. (Dɔw. 3:21) Dunn nyae be amegbetɔƒomea ƒe blibodede gbɔ ɖoɖo le anyigba dzi le Kristo ƒe Ƒe Akpe Ðeka Dziɖuɖua me la hã le nuwo ƒe ɖɔɖɔɖo sia me. Dunn wɔ numekuku le nyabiase aɖe si tɔtɔ ame geɖe si nye be, Ame kawoe anɔ agbe tegbee le anyigba dzi? la hã ŋu. Eɖe nu me be woafɔ ame miliɔn geɖe ɖe tsitre, woafia nyateƒea wo, eye woana mɔnukpɔkpɔ wo woaɖee afia be yewoxɔ Kristo dzi se.\n15. Nu kae George Storrs kpɔ dze sii ku ɖe tsitretsitsia ŋu?\n15 Le ƒe 1870 me la, George Storrs hã wɔ numekuku heƒo nya ta be woafɔ ame madzɔmadzɔwo ɖe tsitre eye woana mɔnukpɔkpɔ wo woanɔ agbe tegbee le anyigba dzi. Ekpɔe dze sii le Ŋɔŋlɔawo me be ne wofɔ ame aɖe ɖe tsitre eye wògbe nuteƒewɔwɔ la, “aku, nenye be ‘ƒe alafae nu vɔ̃ wɔla la xɔ gɔ̃ hã.’” (Yes. 65:20) Storrs nɔ Brooklyn, New York, eye wònye ame si toa magazine si woyɔna be Bible Examiner la me hafi wotanɛ.\n16. Nu kae na Biblia Nusrɔ̃viwo to vovo tso Kristodukɔa gbɔ?\n16 Russell kpɔe dze sii le eƒe Biblia sɔsrɔ̃ me be ɣeyiɣia de be woakaka nya nyuia le xexea me godoo. Eya ta le ƒe 1879 me la, edze Zion’s Watch Tower and Herald of Christ’s Presence, si míeyɔna fifia be Gbetakpɔxɔ Le Gbeƒã Ðem Yehowa Ƒe Fiaɖuƒe, la tata gɔme. Do ŋgɔ la, ame ʋɛ aɖewo koe se nyateƒe si ku ɖe mɔkpɔkpɔ si le ameƒomea si ŋu la gɔme, gake le ɣeyiɣi aɖe megbe la, Biblia Nusrɔ̃viwo ƒe ƒuƒoƒo siwo nɔ dukɔ geɖewo me la va nɔ Gbetakpɔxɔ la xɔm henɔ esrɔ̃m. Biblia Nusrɔ̃viawo ƒe dzixɔse si nye be ame ʋɛ aɖewo koe ayi dziƒo eye ame miliɔn geɖe azu ame deblibowo ahanɔ agbe le anyigba dzi la na vovototo gã aɖe va nɔ woa kple Kristodukɔa ƒe sɔlemeha akpa gãtɔ dome.\n17. Aleke sidzedze vavã dzi ɖe edzii?\n17 “Nuwuɣi” si ŋu nya wogblɔ ɖi la dze egɔme le ƒe 1914 me. Ðe ameƒomea ƒe mɔkpɔkpɔ ŋuti sidzedze vavã la va dzi ɖe edzia? (Dan. 12:4) Kaka ƒe 1913 naɖo la, wotaa Russell ƒe dutoƒonuƒowo ɖe nyadzɔdzɔgbalẽ vovovo 2,000 me, eye ame siwo ƒe xexlẽme ade 15,000,000 ye xlẽa nyadzɔdzɔgbalẽ mawo. Kaka ƒe 1914 ƒe nuwuwu naɖo la, ame siwo wu 9,000,000 siwo le dukɔ geɖewo me lae kpɔ “Photo-Drama of Creation,” si nye foto kple sinima ɖeɖe fia si me woɖe nu me ku ɖe Kristo ƒe Ƒe Akpe Ðeka Dziɖuɖua ŋu le. Tso ƒe 1918 va ɖo ƒe 1925 me la, Yehowa subɔlawo ƒo dutoƒonuƒo si ƒe tanyae nye “Ame Miliɔn Geɖe Siwo Le Agbe Fifia Maku Akpɔ O” si me woɖe agbe tegbee nɔnɔ le anyigba dzi ƒe mɔkpɔkpɔa me le la le gbegbɔgblɔ siwo wu 30 me le xexea me godoo. Le ƒe 1934 me la, Yehowa Ðasefowo va kpɔe dze sii be ele be ame siwo nɔ mɔ kpɔm be yewoanɔ agbe tegbee le anyigba dzi la naxɔ nyɔnyrɔ. Gɔmesese sia na be dzo yeye ɖo wo me ɖe gbeƒãɖeɖe Fiaɖuƒe ŋuti nya nyuia ŋu. Egbea la, ame miliɔn geɖe daa akpe na Yehowa tso dzi me ɖe agbe mavɔ nɔnɔ le anyigba dzi ƒe mɔkpɔkpɔa ta.\n“Ablɔɖe Si Me Ŋutikɔkɔe Le” Tu Aƒe!\n18, 19. Agbenɔnɔ si anyo wu ka ŋu nyae wogblɔ ɖi le Yesaya 65:21-25?\n18 Gbɔgbɔ ʋã nyagblɔɖila Yesaya wòŋlɔ nu tso agbe si ƒomevi me Mawu ƒe amewo ase vivi le le anyigba dzi la ŋu. (Mixlẽ Yesaya 65:21-25.) Edze ƒãa be ati aɖewo siwo nɔ anyi ƒe 2,700 ye nye esi va yi esime Yesaya ŋlɔ nya siawo la gakpɔtɔ le agbe va se ɖe egbe. Àte ŋu akpɔe le susu me be yee nye ema le agbe ƒe gbogbo ma gbegbe le ŋusẽ kple lãmesẽ nyui mea?\n19 Le esi woadzi mí míaxɔ ƒe ʋɛ aɖewo ko aku teƒe la, mɔnukpɔkpɔ siwo seɖoƒe meli na o asu mía si le agbe me míatu xɔ, ade agble ahasrɔ̃ nu. Kpɔ xɔlɔ̃ gbogbo siwo nàte ŋu ava dze la ɖa le susu me. Ƒomedodo mawo siwo me lɔlɔ̃ anɔ la me ayi edzi anɔ sesẽm ɖe edzi yi ɖe mavɔmavɔ me. Kpɔ “ablɔɖe si me ŋutikɔkɔe” anɔ si gbegbe me ‘Mawu ƒe viwo’ ase vivi le le anyigba dzi la ɖa!—Rom. 8:21.\n^ mm. 4 Augustine gblɔ be menye nane si ava le etsɔmee Ƒe Akpe Ðeka Dziɖuɖua nye o, ke boŋ edze egɔme xoxo tso sɔlemeha la ɖoɖo anyi dzi.\n• Aleke wòdzɔe be wotsyɔ nu agbe nɔnɔ le anyigba dzi ƒe mɔkpɔkpɔ si le ameƒomea si la dzi?\n• Gɔmesese kae va su Biblia xlẽla aɖewo si le ƒe 1600 ƒe ƒeawo me?\n• Aleke ameƒomea ƒe mɔkpɔkpɔ vavã la me va nɔ kɔkɔm ɖe edzi wu esi ƒe 1914 nɔ gogom?\n• Aleke sidzedze si ku ɖe anyigbadzinɔnɔ ƒe mɔkpɔkpɔa ŋu va dzi ɖe edzi?\nHakpanyaŋlɔla John Milton (le miame) kple akɔntanyalagã Isaac Newton (le ɖusime) nya nu tso agbe mavɔ nɔnɔ le anyigba dzi ƒe mɔkpɔkpɔa ŋu\nBiblia Nusrɔ̃vi gbãtɔwo kpɔe dze sii le Ŋɔŋlɔawo sɔsrɔ̃ me be ɣeyiɣia de be woana amewo nanya ameƒomea ƒe mɔkpɔkpɔ vavã la le xexea me godoo


Susu Nyui Si Wòle Be Wòanɔ Mía Si Ku Ðe Dɔwɔwɔ Ŋu | Nu Si Biblia Gblɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Oromo Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Urdu Vietnamese Xhosa Yoruba Zulu\nTogbɔ be blemagbalẽe Biblia nye hã la, emenyawo ɖea vi ɣesiaɣi. Nya si wògblɔ tso dɔwɔwɔ ŋu la gasɔ na míaƒe ɣeyiɣia egbea abe ale si ko wòsɔ na Biblia-ŋlɔɣi me tɔwo ene.\nSusu nyui kae wòle be wòanɔ mía si ɖe dɔwɔwɔ ŋu?\nDɔkpɔkpɔ mele bɔbɔe o, eya ta ne èkpɔ ɖe la, ele be nàtsɔe vevie wu nu sia nu le agbe me. Tamebubu alea wɔe be ame aɖewo vuna ɖe woƒe dɔwɔɖui ŋu ale gbegbe be womegatsɔa ɖeke le woƒe ƒomea kple woawo ŋutɔwo ƒe lãmesẽ me o.\nBiblia dea dzi ƒo na mí be míada asɔ le dɔwɔwɔ gome. Eƒo nu nyui tso kutrikuku ŋu, eye wògblɔ be míatsri kuviawɔwɔ. (Lododowo 6:6-11; 13:4) Ke hã Biblia mede dzi ƒo na mí be míanye dɔ tsu wɔlawo o. Ede dzi ƒo na mí boŋ be míadi ɣeyiɣi aɖe modzaka si da sɔ hã. Nyagblɔla 4:6 gblɔ be: “Gbɔɖeme asiʋlo ɖeka nyo wu dɔ sesẽ wɔwɔ kple dagbadagba ɖe yame asiʋlo eve.” Eya ta mele be míavu ɖe dɔwɔwɔ ŋu ale gbegbe be míado kpo ɖetsɔtsɔ le míaƒe ƒomea kple míaƒe lãmesẽ me o. Meɖea vi aɖeke ne míewɔa dɔ ɖeɖi tea ŋu mía ŋu belibeli o!\n“Naneke menyo na amegbetɔ wu be, wòaɖu nu ano nu, eye wòakpɔ dzidzɔ le dɔ sesẽ siwo wòwɔna la ta o.”—Nyagblɔla 2:24.\nDɔ ɖe sia ɖe ƒomevie nyoa?\nNe fetua nya nyo ko la, efia be dɔa nyo. Tamebubu alea kple gakpɔkpɔ bɔbɔe ƒe dzodzrowo wɔe be ame aɖewo ƒoa wo ɖokuiwo ɖe nu fitifitiwo wɔwɔ me eye wowɔa dɔ siwo mele se nu o gɔ̃ hã.\nLe ame aɖewo hã gome la, dɔ siwo ana woanɔ dzidzɔ kpɔm ɣesiaɣi ko wodina. Ne menye dɔ mae wole mɔ kpɔm na be yewoawɔ o alo dɔa menana wozãa woƒe ŋusẽ atraɖii o la, dɔa tia wo. Esia wɔe be wobua woƒe dɔwɔɖuia be menyo o, eye womedoa vevie dɔa wɔna o. Wogbea dɔ aɖewo gɔ̃ hã wɔwɔ, elabe wobua dɔ mawo be wonye dɔ tsɛwo.\nBiblia meda asi ɖe dɔ siwo lɔ nu fitifiti wɔwɔ ɖe eme kple dɔ siwo me tsonuwo agblẽ nu le amewo ŋu le mɔ aɖe nu la dzi o. (3 Mose 19:11, 13; Romatɔwo 13:10) Dɔ nyui ɖea vi na ame bubuwo eye wònana be “dzitsinya nyui” nɔa dɔa wɔlaa ŋutɔ si.—1 Petro 3:16.\nBiblia gafia mí hã be taɖodzinu nyui aɖe le dɔwɔwɔ ŋu, eya koŋue nye be wòakpe ɖe mía ŋu míakpɔ míawo ŋutɔ kple míaƒe ƒomea ƒe agbemenuhiahiãwo gbɔ, ke menye be míado dzidzɔ na mía ɖokuiwo ko o. Togbɔ be naneke megblẽ le dzidzɔkpɔkpɔ ɖe míaƒe dɔwɔɖuia ŋu ŋu o hã la, mele be míana míaƒe dɔwɔɖuia nanye nu vevitɔ na mí le agbe me o.\n“Nu geɖe le fofonye dzi wòwɔna. Eƒe dɔwɔɖuia kple agbanɔamedzi bubu siwo gale esi le Yehowa Ðasefowo ƒe hame si me míele la me. Fofonye doa vevie dɔ. Ewɔa dɔ siwo katã le edzi vɔna, eye wògakpɔa vovo ɖe nye kple nɔvinye nyɔnua kple mía dada hã ŋu. Dɔ geɖe nɔa papa dzi ɣesiaɣi, gake eda sɔ le dɔ siawo kple nu bubuwo wɔwɔ me.”—Alannah.\nEnye nyateƒe be nuwo ƒe asixɔxɔ ate ŋu ana be míatsi dzi ɖe ale si míawɔ akpɔ míaƒe agbemenuhiahiãwo ŋu, gake Biblia gblɔ na mí be míada asɔ. Egblɔ be: “Ne nuɖuɖu kple nudodo le mía si la, míana nu siawo nadze mía ŋu.” (1 Timoteo 6:8) Nya mawo mefia be míate nu nyuiwo mía ɖokuiwo le agbe me o. Ke boŋ míanya nu siwo míate ŋu aƒle le míaƒe ŋutete nu, eye míada asɔ le nu agbɔsɔsɔ si míate ŋu aƒle hã gome.—Luka 12:15.\nALE SI NYA SIA KA WÒE\nKu kutri le wò dɔwo wɔwɔ me. Tsɔ ɖe le dɔa me vevie. Ne ewɔna na wò be dɔa le tsɛe na ye akpa alo menye dɔ mae yedi be yeawɔ le agbe me o hã la, dze agbagba nàbi ɖe eme. Veviedodonu ana nàse le ɖokuiwò me be yele nu vevi aɖe wɔm le agbe me, eye ne ètu wò dɔwɔɖaŋu ɖo wòganyo ɖe edzi la, àse vivi na dɔa geɖe wu.\nGake ehiã be nàda asɔ hã. Gbɔ ɖe eme eye nàɖe modzaka hã ɣeaɖewoɣi. Eye ne míewɔ dɔ kutrikukutɔe hafi va le nu siawo wɔm la, míegasea vivi na wo wu gɔ̃ hã. Tsɔ kpe ɖe eŋu la, ne míetea ŋu kpɔa míaƒe agbemenuhiahiãwo gbɔ la, míesena le mía ɖokuiwo me be viɖe le mía ŋu le agbe me eye míaƒe ƒomea kple ame bubuwo hã bua mí.—2 Tesalonikatɔwo 3:12.\n“Migatsi dzimaɖi gbeɖe agblɔ be: ‘Nu kae míaɖu?’ alo ‘Nu kae míano?’ alo ‘Nu kae míado?’ hã o. . . . Mia Fofo si le dziƒo la nyae be nu siawo katã hiã mi.”—Mateo 6:31, 32.\nÐe Biblia Sɔ Na Mí Egbea?—Nyateƒetoto\nNe ɖe Raquel xɔa zãnu la, anye ne ganyawo de edzi wu, gake ese le eɖokui me be nane si xɔ asi wu la su ye si.\nƉoe Ɖe Amewo Ɖoe Ɖe Amewo Dɔwɔwɔ\nAle Si Nàwɔ Ase Vivi Na Dɔ Sesẽ Wɔwɔ\nNu Kae Biblia Gblɔ Tso Dɔwɔwɔ Ŋu?


1 Korintotɔwo 6 | Biblia Le Internet Dzi | Xexe Yeye Gɔmeɖeɖe\n1 Korintotɔwo 6:1-20\nNɔvi Kristotɔwo tsɔa wo nɔewo domenya yia ʋɔnu (1-8)\nAme siwo manyi Fiaɖuƒea dome o (9-11)\nMikafu Mawu le miaƒe ŋutilã me (12-20)\n“Misi le gbɔdɔdɔ manɔsenu nu!” (18)\n6 Ne nya ɖo mia dometɔ aɖe kple nɔvia dome la,+ ɖe wòdoa dzi tsɔnɛ yia ʋɔnu le ame madzɔmadzɔwo gbɔ, ke menye le ame kɔkɔewo gbɔ oa? 2 Alo ɖe mienyae be ame kɔkɔewoe adrɔ̃ ʋɔnu xexea oa?+ Eye ne miawoe adrɔ̃ ʋɔnu xexea ɖe, ekema ɖe miedze adrɔ̃ nya suesuewo ya oa? 3 Ðe mienyae be míadrɔ̃ ʋɔnu mawudɔlawo oa?+ Ekema nu ka tae míadrɔ̃ agbe sia me nyawo ya o? 4 Ke ne agbe sia me nyawo li miadrɔ̃ la,+ ame siwo ŋu hamea medea bubui o lae mieɖoa ʋɔnudrɔ̃lawoea? 5 Mele egblɔm ale be ŋu nakpe mi. Ðe nunyala ɖeka hɔ̃ hã mele mia dome, si ate ŋu adrɔ̃ nɔviawo dome nya oa? 6 Ke boŋ nɔvi kplɔa nɔvi yia ʋɔnu le dzimaxɔsetɔwo gbɔ! 7 Le nyateƒe me la, ne miekplɔa mia nɔewo yia ʋɔnu la, ekema miedo kpo nu xoxo. Nu ka ta miena wowɔ vɔ̃ ɖe mia ŋu boŋ o?+ Nu ka ta miena wotafa mi boŋ o? 8 Ke boŋ miewɔa vɔ̃, mietafaa ame, eye miele esia wɔm ɖe mia nɔviwo kekeake ŋu! 9 Ðe mienyae be ame madzɔmadzɔwo manyi Mawu Fiaɖuƒe la dome oa?+ Migana woaflu mi o. Ame siwo ƒoa wo ɖokuiwo ɖe gbɔdɔdɔ manɔsenu* me,+ trɔ̃subɔlawo,+ ahasiwɔlawo,+ ŋutsu siwo gbɔ ŋutsuwo dɔna,+ alo ŋutsu siwo dɔna kple ŋutsuwo,+ 10 kple fiafitɔwo, ŋuklẽlawo,+ ahamulawo,+ amedzulawo kple adzodalawo la, womanyi Mawu Fiaɖuƒe la dome o.+ 11 Gake nenemae mia dometɔ aɖewo nɔ tsã. Ke wole tsi na mi;+ ke wona mia ŋuti kɔ;+ ke wobu mi ame dzɔdzɔewo+ le mía Aƒetɔ Yesu Kristo ƒe ŋkɔ la kple mía Mawu ƒe gbɔgbɔ la me. 12 Woɖe nuwo katã ƒe mɔ nam, ke menye nuwo katãe dea ame dzi o.+ Woɖe nuwo katã ƒe mɔ nam, ke nyemaɖe mɔ be nu sia nu nakpɔ ŋusẽ ɖe dzinye o. 13 Nuɖuɖu li na ƒodo, eye ƒodo hã li na nuɖuɖu, ke Mawu ana esia kple ekemɛa siaa nazu nu gbɔlo.+ Ke ŋutilã meli na gbɔdɔdɔ manɔsenu* o, ke boŋ na Aƒetɔ la,+ eye Aƒetɔ la hã li na ŋutilã la. 14 Ke Mawu fɔ Aƒetɔ la ɖe tsitre,+ eye wòafɔ míawo hã ɖe tsitre tso ame kukuwo dome+ to eƒe ŋusẽ me.+ 15 Ðe mienyae be miaƒe ŋutilãwo nye Kristo ƒe ŋutinuwo oa?+ Ekema ɖe maɖe Kristo la ƒe ŋutinuwo ɖa ahatsɔ wo awɔ ɖeka kple gbolo ƒe ŋutinuwoea? Gbeɖe! 16 Ðe mienyae be ame si tsɔ eɖokui lé ɖe gbolo ŋu la, eya kplii wozu ŋutilã ɖeka oa? Elabena egblɔ be: “Wo ame evea woazu ŋutilã ɖeka.”+ 17 Ke ame si tsɔ eɖokui lé ɖe Aƒetɔ la ŋu la, eya kplii wozu gbɔgbɔ ɖeka.+ 18 Misi le gbɔdɔdɔ manɔsenu* nu!+ Nu vɔ̃ bubu ɖe sia ɖe si ame awɔ la, mele eƒe ŋutilã me o, ke ame si ƒoa eɖokui ɖe gbɔdɔdɔ manɔsenu* me la le nu vɔ̃ wɔm ɖe eya ŋutɔ ƒe ŋutilã ŋu.+ 19 Ðe mienyae be miaƒe ŋutilã nye gbɔgbɔ kɔkɔe si le mia me, si miexɔ tso Mawu gbɔ la, ƒe gbedoxɔ oa?+ Eye mienye mia ɖokuiwo tɔ hã o,+ 20 elabena ho gã aɖee wotsɔ ƒle mi.+ Eya ta midze agbagba ɖe sia ɖe miakafu Mawu+ le miaƒe ŋutilã me.+\n1 Korintotɔwo 6


“Ðe wòle be woakua?”\nNyabiase siae dze le Braziltɔwo ƒe magazine si nye Veja ƒe akpaa dzi. Sɔhɛ vavãwo, amesiwo nya kpɔ ale gbegbe—siwo atikevɔ̃ɖizazã wu la ƒe fotowo kpe ɖe nya mawo ŋu.\nTOGBƆ be amewo nya atikevɔ̃ɖiwo zazã me fɔkuwo nyuie hã la, woyia edzi zãnɛ, eye esia yi edzi le amewo ƒe agbe dome gblẽm. Wobu akɔnta be atikevɔ̃ɖizazã na United States bua ga dɔlar biliɔn 100 ƒe sia ƒe le lãmesẽnyawo gbɔ kpɔkpɔ, dɔnyuiwɔwɔ ƒe toyiyi, fetubuname, kple nuvlowɔwɔ ta. Gake ɖewohĩ sɔhɛwo—ɖeviwo—ŋue nu gblẽna le wu. Le numekuku aɖe si Braziltɔwo wɔ, si ŋu Jornal da Tarde ka nya ta le, nu la, sɔhɛ siwo xɔ tso ƒe 10 yi 17 la dometɔ 24.7 le alafa me zã atikevɔ̃ɖi aɖe kpɔ xoxo.\nTogbɔ be ƒewuiviwo ƒe atikevɔ̃ɖizazã le United States anya ɖiɖi le ƒe siawo me hã la, enye ŋɔdzinya be atikevɔ̃ɖizazã ƒe numamea lé sɔhɛ gbogbo aɖewo le afima. Bu sɔhɛ siwo le ƒe susɔea me le sekɛndrisuku ŋu kpɔ ko. Numekuku aɖe ɖee fia be wo dometɔ 37 le alafa me no marijuana (gbe) ya teti le ƒe si va yi me. Wo dometɔ ɖeka le 5 me noe ɣleti si va yi me. Esiwo de 1 le 10 me kloe zã esi woyɔna be ecstasy kpɔ le ƒe si va yi me. Esiwo wu 6 le alafa me te LSD zazã kpɔ.\nNyatakaka siwo tso xexeame godoo la doa voɖi na ame ale gbegbe. Dɔwɔƒe si kpɔa Britain-dukɔa ƒe Akɔntabubuwo gbɔ ka nya ta be “sukuvi siwo xɔ tso ƒe 11-15 la dometɔ 12 le alafa me la zã atikevɔ̃ɖiwo le ƒe si va yi me. . . . Cannabis [marijuana] ye nye atikevɔ̃ɖi si wozã wu ɖesiaɖe.” Esi gadzi ŋɔ wue nye be “wodo atikevɔ̃ɖi ɖeka alo esi wu nenema zazã ɖe sukuvi siwo wu ɖeka le etɔ̃ me (alafa me mama 35) la gbɔ kpɔ.”\nNumekuku aɖe si Europa Dukɔwo ƒe Ðekawɔha na wowɔ la hã ɖee fia be “ahamumu va le dzidzim ɖe edzi vevie” le sɔhɛwo dome. Nyatakakaa gblɔ hã be “ahamumu kpakple nyadzɔɖeamedzi kpata gblẽnuwo abe afɔkuwo, ʋunyaʋunyawɔwɔ kple aɖi wuamewo nono, kpakple hadomekuxiwoe zɔna zi geɖe.” Nyatakaka aɖe si tso Japan gblɔ be “atikevɔ̃ɖi siwo zãm ƒewuiviwo le wu le Japan enye nulólotikewo (solvent), si ate ŋu akplɔ wo ade atikevɔ̃ɖi bubuwo zazã me.”\nEkema mewɔ nuku o be Dukɔ Ƒoƒuawo ƒe Dɔdzikpɔlagã Kofi Annan gblɔ be: “Atikevɔ̃ɖiwo le míaƒe amewo dome gblẽm, wona nuvlowɔwɔ le agbogbo dom, wona dɔlélewo abe AIDS ene le kakam, eye wole míaƒe sɔhɛwo wum hele nu gblẽm le míaƒe etsɔme ŋu.” Zi geɖe la, atikevɔ̃ɖizãlawoe ƒoa wo ɖokui ɖe atikevɔ̃ɖisitsatsa kple hlɔ̃dodo siwo tsoa atikevɔ̃ɖizazã gbɔ la me. Gakpe ɖe ŋu la, atikevɔ̃ɖiwo zazã na wosẽa ŋuta le ame geɖe ŋu, wodea abi ame geɖe ŋu, alo ame geɖe ƒoa wo ɖokui ɖe gbɔdɔdɔ manɔsenu me eye wòkplɔa wo dea afɔku me. Eye ne èbu be yeƒe ƒomea do le eme la, ke gabu eŋu ake! United States dziɖuɖua ƒe nyatakaka aɖe gblɔ be: “Menye hiãtɔwo, ame ʋɛ aɖewo, alo dugãmenɔlawo ɖeɖekoe atikevɔ̃ɖiwo zu kuxi na o. . . . Atikevɔ̃ɖizãlawo tso ameƒomevi ɖesiaɖe me, wotso dukɔa ƒe akpa sia akpa. Atikevɔ̃ɖizazã ƒe kuxia ka amesiame.”\nKe hã, zi geɖe la, dzilawo mekpɔa afɔkua dona ŋgɔ o vaseɖe esime wòtsi megbe akpa. Bu Brazil-nyɔnuvi dza aɖe ƒe nya ŋu kpɔ ko. Nɔvianyɔnu Regina * ɖe nu me be: “Enɔ ahamuamewo nom. Ƒomea mebui nu gbegblẽ aɖekee o. Gake esia na wòte atikevɔ̃ɖiwo hã zazã kple eƒe ahiãvi. Esi dzinyelawo wɔa nu kplii ɣesiaɣi abe ɖe kuxi siwo hem wònɔ vɛ megblẽa naneke o ta la, eƒe nɔnɔmea va do fievo. Ebuna le aƒeme zi geɖe. Eye ɣesiaɣi si ɖetugbivi aɖe aku ɖe afi aɖe woakpɔ la, kpovitɔwo yɔa fofonye be wòava kpɔe ɖa be eyae hã! Esia zu nuxaxa geɖe na míaƒe ƒomea.”\nXexeame ƒe Lãmesẽhabɔbɔ yɔ susu vevi atɔ̃ siwo anya na atikevɔ̃ɖiwo zazã dzroa sɔhɛwo:\n(1) Edzroa wo be yewoanye ame tsitsiwo eye yewoawɔ nyametsotso na yewo ɖokui\n(2) Wodi be yewoasɔ kple yewo hatiwo\n(3) Wodi be yewoaɖi ɖe eme ahakpɔ dzidzɔ\n(4) Wodi be yewoawɔ nu manyomanyowo ahadze aglã\n(5) Wodi be yewoake ŋku ɖe nuwo me\nAtikevɔ̃ɖiwo ƒe anyinɔnɔ kple hatiwo ƒe nyaƒoɖeamenu hã ate ŋu ana wòanɔ bɔbɔe na sɔhɛ be wòadze ame ɖokuidomegblẽnu sia gɔme. Luiz Antonio, si nye Brazil-sɔhɛ aɖe ɖe nu me be: “Dzinyelawo megblɔ nya aɖeke tso atikevɔ̃ɖiwo ŋu kpɔ o. Le suku la, nufialawo ƒo nu tso kuxia ŋu gake see ɖe mɔ ta.” Eƒe sukuhatiwo ƒoe ɖe enu wòte atikevɔ̃ɖiwo zazã esime wòxɔ ƒe 14. Emegbe esi wòte kpɔ be yeadzudzɔ la, “exɔlɔ̃” siwo nɔ atikevɔ̃ɖiawo namee la tsɔ hɛ ɖe eŋu be wòayi ezazã dzi!\nÈlɔ̃ ɖe edzi be wò ŋutɔ viwòwo ate ŋu aɖo afɔku mea? Nukae nèwɔ tsɔ kpɔ wo ta tso atikevɔ̃ɖizazã me? Nyati si kplɔe ɖo adzro mɔ siwo dzi dzilawo ate ŋu ato akpɔ wo viwo ta la dometɔ aɖewo me.\n^ mm. 9 Míetrɔ ŋkɔ aɖewo.\n“Atikevɔ̃ɖiwo le míaƒe amewo dome gblẽm, wona nuvlowɔwɔ le agbogbo dom, wona dɔlélewo abe AIDS ene le kakam, eye wole míaƒe sɔhɛwo wum hele nu gblẽm le míaƒe etsɔme ŋu.”—KOFI ANNAN, DUKƆ ƑOƑUAWO ƑE DƆDZIKPƆLAGÃ\n[Nɔnɔmetata Tsoƒe si le axa 3]\n© Veja, Editora Abril, May 27, 1998\nƉoe Ɖe Amewo Ɖoe Ɖe Amewo Sɔhɛwo Kple Atikevɔ̃ɖiwo\ng03 4/8 axa 3-4


LE JULY 6, 1525, dzi la, Fiagã Albrecht si tso Hohenzollern fiaƒome la me ɖe gbeƒãe be Luther ha zu dukɔa ƒe subɔsubɔha. Aleae Prussia si dzi Fiagãwo nɔ ɖuɖum, si nɔ Poland ƒe ŋusẽ te ɣemaɣi la, va zu dukɔ gbãtɔ si da asi ɖe Martin Luther ƒe nufiafiawo dzi le Europa.\nAlbrecht di be yeatsɔ Königsberg—si nye Ɣedzeƒe Prussia ƒe fiadu—awɔ Protestanttɔwo ƒe subɔsubɔha ƒe teƒe vevitɔ. Eʋu yunivɛsiti aɖe le dugã la me, eye wòdo alɔ Luther ƒe nuŋlɔɖiwo tata ɖe gbe vovovowo me. Le ƒe 1544 me la, fiagã la de se be ele be woaxlẽ Ŋɔŋlɔ Kɔkɔeawo ƒe akpa aɖewo na Polandtɔ siwo le yeƒe anyigba dzi la le wo degbe me. Gake Biblia gɔmeɖeɖe aɖeke menɔ anyi le Polandgbe me ɣemaɣi o.\nGbegɔmeɖeɖe Si Me Wozã Nya Siwo Amewo “Lɔ̃a zazã le nuƒoƒo Me” Le\nBe woakpɔ hiahiã sia gbɔ la, Albrecht te ame aɖe si ate ŋu aɖe Kristotɔwo ƒe Hela Ŋɔŋlɔawo gɔme ɖe Polandgbe me la didi. Le ƒe 1550 me lɔƒo la, exɔ Jan Seklucjan, si nye nuŋlɔla, agbalẽdzrala, kple agbalẽtala be wòawɔ dɔ na ye. Seklucjan de suku le Leipzig Yunivɛsiti, eye wonyae nyuie be edoa dziku na Katoliko Ha la to eƒe Protestant nufiafia siwo wòkakana la me. Le nyateƒe me la, Seklucjan si va nɔ Königsberg kpɔ be woagadrɔ̃ ʋɔnu ye ɖe yeƒe subɔsubɔ me dzixɔsewo kaka ta o.\nJan Seklucjan tsi dzi ɖe Ŋɔŋlɔawo si gɔme woɖe ɖe Polandgbe me la tata ŋu vevie. Ƒe ɖeka ko le Seklucjan ƒe dɔdeasia xɔxɔ megbe la, woɖe Mateo ƒe Nya Nyui gbalẽa ƒe tata gbãtɔwo ɖe go. Nu siwo le tata sia me la dometɔ aɖewoe nye numeɖeɖewo kple axadzinuŋɔŋlɔ, siwo me woŋlɔ ale si woagate ŋu aɖe mawunyakpukpui aɖewo gɔme bubui le, eye woɖea vi ŋutɔ. Esia megbe kpuie la, Seklucjan kpɔ gɔmeɖeɖe aɖe si me Nya Nyui gbalẽ eneawo katã le la tata dzi. Le ƒe etɔ̃ pɛ ko me la, eta Kristotɔwo ƒe Hela Ŋɔŋlɔ bliboa katã.\nBe gɔmeɖeɖea nade pɛpɛpɛ la, gbegɔmeɖelaa wɔ numekuku le Hela nuŋlɔɖiwo me. Gakpe ɖe eŋu la, ƒe 1551 ƒe tata ƒe ŋgɔdonya gblɔ be “ewɔ numekuku” tso Latingbe me gɔmeɖeɖewo kple “esiwo gɔme woɖe ɖe gbe bubuwo me la hã me.” Stanisław Rospond si ŋlɔ Studies on the Polish Language of the 16th Century gblɔ tso gɔmeɖeɖe sia ŋu be “wozã nya siwo nya se hele bɔbɔe le eme.” Rospond gagblɔ be gbegɔmeɖelaa ‘mezã agbalẽmenya gãgãwo o.’ Ke boŋ edze agbagba be yeazã Polandgbe me nya siwo ‘amewo lɔ̃a zazã le nuƒoƒo me’ boŋ.\nTogbɔ be Seklucjan ye kpɔ dɔ sia dzi hã la, kpeɖodziwo li be menye eyae nye gbegɔmeɖela la o. Ke ame kae wɔ gbegɔmeɖeɖedɔ sia memie alea? Stanisław Murzynowski ye, enye sɔhɛ aɖe si xɔ abe ƒe 23 ene esime Seklucjan de dɔ sesẽ sia asi nɛ.\nWodzi Murzynowski le kɔƒedu aɖe me, gake esime wòtsi va ɖo afi aɖe la, fofoa ɖoe ɖe Königsberg be wòaɖadze Helagbe kple Hebrigbe sɔsrɔ̃ gɔme. Emegbe la, Murzynowski yi ɖade suku le Wittenberg Yunivɛsiti, si le Germany, eye ɖewohĩ edo go Martin Luther le afi ma. Sukuvi sɔhɛ sia lé to ɖe Philipp Melanchthon ƒe nufiafiawo ŋu, eye ɖikeke mele eme o be eyae kpe ɖe eŋu wòɖu tu na Helagbe kple Hebrigbe. Esi wògade suku bubuwo le Italy vɔ megbe la, Murzynowski trɔ gbɔ va Königsberg eye wòva wɔ dɔ na Fiagã Albrecht.\nMaria Kossowska gblɔ le eƒe agbalẽ si nye The Bible in the Polish Language me be: “Murzynowski wɔ dɔ nyuie kutrikukutɔe, gake mehe susu yi eɖokui dzi, di nɔƒe gã, alo bia be woaŋlɔ yeƒe ŋkɔ ɖe axa si dzi Biblia gɔmeɖeɖe ƒe ŋkɔ dzena le la dzi o.” Le nyateƒe me la, sɔhɛ sia ŋlɔ tso eɖokui ŋu be: “Nyemebi ɖe Latingbe kple Polandgbe siaa ŋɔŋlɔ me o.” Togbɔ be ɖikeke sia nɔ Murzynowski me hã la, ekpe ɖe Polandtɔwo ŋu be Mawu ƒe Nya la su wo si le wo degbe me. Eƒe hadɔwɔla Seklucjan gblɔ tso woƒe Biblia gɔmeɖeɖea ŋu be enye “nu gã si wona” Polandtɔwo.\nNunana Gãtɔwo Dometɔ Ðeka\nTso Polandgbe me Biblia gɔmeɖeɖe gbãtɔ ma dzi la, bubu geɖewo kplɔe ɖo. Le ƒe 1994 me la, woɖe New World Translation of the Christian Greek Scriptures Biblia ɖe go, eye le ƒe 1997 me la woɖe New World Translation of the Holy Scriptures bliboa ɖe go, ɖe Polandgbe me. Gbegɔmeɖelaawo mehe susu yi wo ɖokuiwo dzi o, ke boŋ wodze agbagba ɖe Mawu ƒe Nya la gɔme wòde pɛpɛpɛ, eye wozã nya siwo amewo zãna le nuƒoƒo me egbea, ke menye esi wozãna le ƒe alafa 16 lia me o.\nEgbea la, woɖe Biblia bliboa alo eƒe akpa aɖe gɔme ɖe gbegbɔgblɔ 2,400 sɔŋ me. Ne Mawu ƒe Nya si gɔme woɖe wòde pɛpɛpɛ ɖe mia degbe me su asiwò la, ke nunana gãtɔ si ate ŋu asu asiwò la dometɔ ɖekae nye ema, nu si Yehowa Mawu na wò be wòafia mɔ wò.—Timoteo II, 3:15-17.\nStanisław Murzynowski, ame si ɖe “Nubabla Yeye” la gɔme ɖe Polandgbe me, ƒe ŋkuɖodzikpe\nMateo ƒe agbalẽ si gɔme Stanisław Murzynowski ɖe ƒe ta 3 lia


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Icelandic Indonesian Italian Japanese Korean Latvian Lithuanian Malagasy Malayalam Myanmar Norwegian Polish Portuguese Romanian Russian Samoan Sepedi Setswana Shona Sinhala Slovak Slovenian Spanish Swahili Swedish Tagalog Thai Turkish Ukrainian Urdu Vietnamese\nAbe Ale Si Danielle Hall Gblɔe Ene\nEsime menye ɖevi sue la, melɔ̃a tsaɖiɖi yia Nanna, alo mamanye, si ƒe xɔ te ɖe míatɔ ŋu la gbɔ. Elɔ̃a ŋdɔmelɔ̃dɔdɔ gbe sia gbe. Ne meɖi tsa yi egbɔ la, mía kplii míenɔa anyi ɖe aba dzi eye wòxlẽa Biblia ŋutinyawo nam. Egblɔna nam zi geɖe be: “Megaŋlɔ be gbeɖe be Yehowa lɔ̃ wò o. Ne wò hã èlɔ̃e la, alé be na wò ɣesiaɣi.” Eƒe nyawo tsi dzi kple susu me nam vevie.\nNANNA ku le ƒe 1977 me, esime mexɔ ƒe ene. Enye Yehowa Ðasefo, abe Papa ƒe ƒometɔ siwo katã le mía de Moe, Australia, la ke ene. Papa kple Dada menye Ðasefowo o, gake Papa wɔa nu ɖe Ðasefowo ŋu nyuie. Emegbe, míaƒe ƒomea ʋu yi Tintenbar, si nye du sue aɖe si gogo New South Wales ƒe ƒuta. Mía kple nɔvinye ŋutsu tsitsitɔ, Jamie, míekplɔa Papa ɖo dea Ðasefowo ƒe kpekpewo le afi ma ɣeaɖewoɣi.\nEsime mexɔ ƒe enyi la, dzinyelawo klã tso wo nɔewo gbɔ. Papa trɔ yi ɖanɔ Moe, eye mía kple Jamie míetsi Dada gbɔ. Biblia me nyawo medoa dzidzɔ na Dada o, eya ta meɖea mɔ na mí be míade Ðasefowo ƒe kpekpewo o. Esia na melé blanui ŋutɔ. Meɖoa ŋku Nanna ƒe nya siwo tsi nye dzi me la dzi. Menyae be melɔ̃ Yehowa vevie! Eye medi be masubɔe. Eya ta medo gbe ɖa na Yehowa hegblɔ nɛ be nye hã medi be manye eƒe Ðasefowo dometɔ ɖeka. Jamie hã se le eɖokui me nenema ke.\nDodokpɔwo Le Suku\nEsia megbe kpuie la, míaƒe sukunufiala aɖe bia tso mí ɖeviwo dometɔ ɖe sia ɖe si be míagblɔ subɔsubɔha si me míele ne yeaŋlɔ ɖe agbalẽ me. Esi wòɖo Jamie dzi la, egblɔ sesĩe kple gbe si me kɔ be, “Yehowa Ðasefo.” Nufialaa tɔ sẽe hebia tso esi be woagagbugbɔ ɖo eŋu yease, eye wògagblɔe ake. Nufialaa gblɔ be, “Nyemeka ɖe edzi o, gake míalé ŋku ɖe nya ma ŋu emegbe.” Esi wòva ɖo dzinye la, nye hã medo ɣli sesĩe be, “Yehowa Ðasefo.” Edze ƒãa be ete ɖe nufialaa dzi ŋutɔ eye wòyɔ míaƒe sukudzikpɔla be neva kpɔ nane na ye ɖa.\nMíaƒe sukudzikpɔlaa gblɔ movevieɖoɖotɔe be, “Nyatakaka siwo mia dzilawo na le mia ŋu la le agbalẽ me le nye kplɔ̃ dzi ɖaa, womegblɔ be Yehowa Ðasefowo mienye o.” Míeɖo eŋu bubutɔe be, “Gake subɔsubɔha mae míedea ha kpli.” Tso esia dzi la, sukudzikpɔlaa loo, alo nufialaa megado nya sia ɖa kpɔ o.\nLe suku la, medzea agbagba be magblɔ nu ʋɛ siwo menya tso Biblia me la na nye sukuhatiwo. Esi metsɔa Nye Agbalẽ Si Nye Biblia-Ŋutinyawo ɖe asi ta la, mete ŋu xlẽa ŋutinyawo na nyɔnuvi aɖe si xɔ Mawu dzi se la ɣeaɖewoɣi. * Esi medzea agbagba be manɔ agbe ɖe Kristotɔwo ƒe dzidzenuwo nu ta la, nyemenye sukuvi xɔŋkɔ aɖeke o, eye ɣeaɖewoɣi la, mesena le ɖokuinye me be metsi akogo.\nMedoa gbe ɖa na Yehowa tso dzi me vevie ale gbegbe be eva zu xɔ̃nye vevitɔ. Gbe sia gbe ne megbɔ tso suku la, menɔa anyi ɖe nye aba dzi hegblɔa nu siwo katã dzɔ le ŋkekea me la na Yehowa tsitotsito. Mefaa avi zi geɖe. Metsɔa aɖatsiwo ƒoa koko na Yehowa be, “Yehowa, meɖe kuku na masubɔ wò kpe ɖe wò amewo ŋu.” Ne menya do gbe ɖa vɔ ko la, nye dzi dzea eme.\nEsi mexɔ ƒe ewo la, Jamie trɔ yi Moe ɖanɔ Papa gbɔ. Fifia ya, megatsi akogo le gbɔgbɔmenuwo gome wu. Gbe ɖeka, esime meɖi tsa yi aƒelika aɖe gbɔ la, mekpɔ magazine aɖe si Yehowa Ðasefowo ta la le aƒea me. Dzi dzɔm ŋutɔ, eye melé alɔdzedɔwɔƒe si le dukɔa me la ƒe adrɛs ɖe ta me eye mesi du yi aƒe me ɖaŋlɔe ɖi. Meŋlɔ lɛta aɖe si me meɖe nye seselelãwo gblɔ le na alɔdzedɔwɔƒea hebia be woakpe ɖe ŋunye. Woƒe axa eve lɛta, si woŋlɔ tsɔ ɖo nye lɛtaa ŋu, xexlẽ na aɖatsiwo lolo ɖe nye ŋkuwo dzi. Lɛta siae nye kpeɖodzi be mexɔ asi na Yehowa ŋutɔ!\nLɛtaa de dzi ƒo nam be masrɔ̃ Israel nyɔnuvi sue si nye Naeman, Siriatɔwo ƒe asrafomegã la ƒe aƒemesubɔvi si nɔ anyi le blemaɣiyiɣiwo me la, ƒe xɔse. Togbɔ be enɔ aboyo me le didiƒe tso wo de nyigba dzi hã la, woa kple Mawu, Yehowa, dome nɔ kplikplikpli. Eye ale si wòƒo nu dzinɔameƒotɔe tso eƒe xɔse ŋu la ɖee fia be enye ɖasefo vavã na Mawu.—Fiawo II, 5:1-4.\nAlɔdzedɔwɔƒea ƒe lɛtaa gblɔ kpee be: “Esi nènye ɖevi sue ko ta la, ele be nàwɔ Yehowa ƒe lɔlɔ̃nu to toɖoɖo dziwòlawo kple veviedodonu le suku me. Ehiã hã be nàna mia kple Yehowa dome nanɔ kplikplikpli to gbedodoɖa kple Biblia sɔsrɔ̃ dzi.” Woƒo lɛtaa ta be: “Danielle, nenɔ susu me na wò be afi ka kee nèɖale o, Yehowa tsɔ ɖe gbɔwò ɣeawokatãɣi. Míeka ɖe edzi be èxɔ nya sia dzi se.” (Romatɔwo 8:35-39) Togbɔ be lɛta sia do xoxo hezu belibeli hã la, egakpɔtɔ le nye Biblia ƒe akpa me vaseɖe fifia. Togbɔ be mexlẽe zi gbɔ zi geɖe esime ƒewo va nɔ yiyim hã la, aɖatsi gena le mo nam kokoko ɣesiaɣi si megaxlẽe.\nEteƒe medidi o, mexɔ lɛta bubu. Wogblɔ le eme be fofonye wɔ ɖoɖo be mate ŋu anɔ Gbetakpɔxɔ kple Nyɔ! xɔm to posu dzi. Dzi dzɔm ale gbegbe! Gbɔgbɔmenuɖuɖu sua asinye edziedzi azɔ. Ne tata yeye ɖe sia ɖe va la, mexlẽnae tso axa gbãtɔ va se ɖe mamlɛtɔ dzi. Magazine nyui mawo ƒe tata gbãtɔ siwo woɖo ɖem la gakpɔtɔ le asinye va se ɖe egbe. Le ɣeyiɣi mawo lɔƒo me la, Kristotɔ hamemetsitsi aɖe si le hame si le nutoa me me la va srãam kpɔ edziedzi. Togbɔ be ɣeyiɣi kpui aɖe ko eƒe sasrãkpɔawo xɔna hã la, edea dzi ƒo nam ŋutɔ.\nTɔtrɔwo Na Mewɔ Ŋgɔyiyi\nTogbɔ be nɔnɔmeawo va de dzinye le gbɔgbɔ me hã la, megadina vevie kokoko be masubɔ le ablɔɖe geɖe wu me. Eya ta esi mexɔ ƒe 13 la, mebia Dada nenye be mate ŋu ayi ɖanɔ Papa gbɔ hã. Melɔ̃ Dada vevie abe ale si eya hã lɔ̃m ene, gake meɖoe kplikpaa be masubɔ Mawu. Elɔ̃, eye metrɔ yi Moe, eye nutoa me hamea me tɔ aɖe te Biblia sɔsrɔ̃ kplim. Papa ɖe mɔ na mía kple Jamie be míade kpekpeawo katã. Ðasefo siwo le afi ma la kpe ɖe mía ŋu ŋutɔ. Mía kple Jamie míewɔ gbɔgbɔmeŋgɔyiyi kabakaba hexɔ nyɔnyrɔ; ɣleti ʋɛ aɖewo koe tso mía kplii ƒe nyɔnyrɔxɔxɔ dome. Vavãe, Mawu ɖo gbe si medo ɖa le ɖevi me la ŋu nam. Fifia, mele Yehowa subɔm ɖekae kple eƒe amewo!\nLe ɣeyiɣi mawo me la, meva lɔ̃ tasinye Lorraine kple srɔ̃a, Philip Taylor, siwo hã nɔ Moe Hamea me la vevie ŋutɔ. Wowɔa nu ɖe ŋunye abe wo vi ene. Esi woʋu yi Bougainville ƒukpoa dzi le Papua New Guinea be yewoaɖasubɔ le afi si Fiaɖuƒegbeƒãɖela geɖe wu hiã le la, mekpɔ dzidzɔ ŋutɔ esi womia asim be mayi kpli yewo. Ƒe 15 koe mexɔ ɣemaɣi, gake Papa kple Dada ɖe mɔ nam be mayi.\nMeyi nye sukudedea dzi le Bougainville to lɛtaŋɔŋlɔ dzi. To vovo na nye sukudɔwo wɔwɔ la, ɖaseɖiɖidɔa ŋue mezãa nye ɣeyiɣi susɔea katã ɖo. Dzidzɔ ka gbegbee nye esi wònye nam be mawɔ dɔ kple dutanyanyuigblɔlawo kple mɔɖelawo ɖekae! Nutoa me tɔwo bɔbɔa wo ɖokui le mɔ aɖe si tɔgbi nyemekpɔ kpɔ o nu, eye wo dometɔ geɖe tsɔa ɖe le Biblia sɔsrɔ̃ me vevie.\nEmegbe, le ƒea ƒe ɣeyiɣi aɖe me la, dunyahehe me ʋunyaʋunyawɔwɔ aɖe va do mo ɖa le dua me, si wɔe be nye agbe ate ŋu aɖo afɔku me ne mekpɔtɔ nɔ afi ma. Dzodzo le ƒukpo dzeani sue ma kple edzinɔlawo gbɔ te ɖe dzinye ŋutɔ. Esime yameʋu sue si meɖo ho la, mekpɔ Tasinye srɔ̃ Philip wòtsi tsitre ɖi henɔ babayi dom nam. Menɔ avi fam vevie hedo gbe ɖa na Yehowa le ta me be wòakpe ɖe ŋunye mava zu dutanyanyuigblɔla gbe ɖeka.\nWoɖo Nye Gbedodoɖa Bubuwo Ŋu\nEsi metrɔ yi Australia hewu sɛkɛdzrisuku (lycée) nu la, meɖaxɔ ɔfisdɔwɔwɔ ƒe hehe le sedɔwɔƒe aɖe. Le ɣeyiɣi mawo me la, Papa gbugbɔ ɖe srɔ̃ henɔ atikɔmeƒome gã aɖe dzi kpɔm. Jamie ɖanɔ Dada gbɔ. Le ɣeyiɣi aɖe me la, menɔa dzinyela ɖeka gbɔ sẽ heɖanɔa evelia hã gbɔ sẽ. Agbenɔnɔ va sẽ nam. Eva hiã be manɔ agbe tsɛ ahatsɔ nye susu aɖo gbɔgbɔmetaɖodzinuwo ŋu. Eya ta mete ɣeyiɣiawo katã ƒe subɔsubɔdɔa wɔwɔ le Moe abe mɔɖela ene le ƒe 1994 me.\nDzi gava le dzɔyem ake. Xɔ̃nyewo katã nye sɔhɛ siwo léa fɔ ɖe gbɔgbɔmenuwo ŋu le hamea me, eye wodoa ŋusẽm ale gbegbe. Eva dzɔ be le ƒe 1996 me la, meva ɖe wo dometɔ ɖeka si ŋkɔe nye Will, si nye dɔmenyotɔ ɖokuibɔbɔla si ƒoa nu bɔkɔɔ. Enye yayra tso Yehowa gbɔ nam.\nMíekpɔ dzidzedze le míaƒe srɔ̃ɖeɖea me, eye míenɔ dzidzɔ kpɔm ŋutɔ. Gbe ɖeka, esi Will yi gbeadzi kple subɔla mɔzɔla si srãa hameawo kpɔ le míaƒe nutoa me hetrɔ gbɔ va aƒe me la, ena míenɔ anyi, eye wòbiam be, “Àdi be yeaʋu aɖakpe asi ɖe subɔsubɔdɔa ŋu le hame bubu mea?” Melɔ̃ le nye dzi me enumake. Ke hã, mebiae fefetɔe be: “Afi kae? Vanuatu yea? Fiji yea?” Esi Will ɖo eŋu be, “Morwell ye” la, megblɔ enumake be, “Tsoo, mía gbɔ afi sia koe ɖe!” Mí ame evea siaa míete nukoko helɔ̃ ɖe edzi enumake be, ado dzidzɔ na mí be míaɖakpe asi ɖe hame si te ɖe mía ŋu la ŋu abe mɔɖelawo ene.\nLe ƒe etɔ̃ siwo kplɔe ɖo me la, míaƒe subɔsubɔdɔa wɔwɔ le Morwell kpɔ dzidzedze geɖe, eye míekpɔ dzidzɔ ŋutɔ. Tete nu wɔnuku bubu aɖe gadzɔ. Míexɔ dɔdeasi yeye tso Yehowa Ðasefowo ƒe alɔdzedɔwɔƒe si le Australia gbɔ be míaɖasubɔ abe mɔɖela veviwo ene. Ènya afi si woɖo mí ɖoa? Eyae nye East Timor, si nye dukɔ sue aɖe si le Indonesia ƒukpohatsotsoa ƒe ɣedzeƒe ɖaa. Mefa dzidzɔvi. Meda akpe na Yehowa be eɖo nye gbedodoɖawo katã ŋu nam. Menye ɖeko wòxɔm be masubɔ ye o, ke fifia hã, ena mɔnukpɔkpɔ mía kple srɔ̃nye be míate ŋu aɖasubɔ le duta.\nMíeva ɖo Dili, si nye fiadua me le July 2003 me. Mɔɖela vevi 13 siwo tso Australia kpakple dua me Ðasefo ʋɛ aɖewo koe nɔ Dili Hamea, si nye hame ɖeka pɛ si nɔ dukɔa me, la me. Timor nɔviŋutsu kple nɔvinyɔnuawo da ahe kolikoli; wo dometɔ geɖe bu woƒe nunɔamesiwo kple woƒe ƒometɔwo le dukɔmeviʋa si yi edzi le dukɔa me hena ƒe 24, hewu enu le ƒe 1999 me la me. Wo dometɔ geɖe hã do dzi le ƒometɔwo ƒe tsitretsitsi ɖe wo ŋu le xɔse yeye si va su wo si ta la me. Togbɔ be yometiti kple ahedada ɖe fu na wo hã la, wonye kesinɔtɔwo le gbɔgbɔ me.—Nyaɖeɖefia 2:8, 9.\nMíekpɔe be Timortɔwo nye mawuvɔ̃la siwo dea bubu Biblia ŋu. Eteƒe medidi o, míaƒe Biblia nusrɔ̃viwo va sɔgbɔ wu tsɔtsɔ na mí! Le ɣeyiɣi aɖewo megbe la, míaƒe nusrɔ̃vi gbãtɔawo va te subɔsubɔ aduadu kpli mí abe mía nɔviŋutsu kple nɔvinyɔnu xɔnyɔnyrɔwo ene. Woƒe gbɔgbɔmeŋgɔyiyi teƒe kpɔkpɔ na míekpɔa dzidzɔ geɖe ŋutɔ.\nEsia megbe la, aʋa gatɔ zi le Dili ake, le ƒe 2006 me. Gbe vovovo dolawo dome dzrehehewo va do gã ɖe edzi hezu aʋa. Woha amewo ƒe nunɔamesiwo le aƒe geɖe me alo tɔ dzo aƒeawo keŋkeŋ, eye nutoa me Ðasefowo va di sitsoƒe le mɔɖela veviwo ƒe aƒe si me míenɔ me. Míaƒe aƒea kple xɔxɔnu si ƒo xlãe godoo la va zu sitsoƒesaɖa hena ɣeyiɣi aɖe, eye le ɣeaɖeɣi la, ame siwo ƒe xexlẽme ade alafa ɖeka sɔŋue nɔ mía gbɔ! Agbadɔ gã si te míetɔa ʋuwo ɖo la zu nuɖaƒe, nuɖuƒe, eye míezãnae ɣeaɖewoɣi abe Fiaɖuƒe Akpata ene.\nTogbɔ be wonɔ tu dam eye asimebɔmbwo nɔa wòwóm le míaƒe aƒea gbɔ hã la, míaƒe aƒea va zu sitsoƒe, afi si ŋutifafa nɔ. Mí katã míese le mía ɖokui me be Yehowa nɔ mía ta kpɔm. Míedzea ŋkeke ɖe sia ɖe gɔme kple Biblia me dzodzro ɖekae. Míete ŋu wɔa kpekpeawo abe ale si míewɔnɛ ɖaa ene. Míesrɔ̃a Biblia kple ɖetsɔlemetɔwo hã.\nLe kwasiɖa aɖewo megbe la, míeva kpɔe be anye afɔku na nɔvi siwo wodzi le dukɔa ƒe ɣedzeƒe gome la be woakpɔtɔ anɔ Dili. Eya ta nɔviŋutsu siwo nɔ ŋgɔ xɔm la wɔ ɖoɖo be woaɖo ƒuƒoƒo aɖe ɖe Baucau, si nye dukɔa ƒe dugã evelia, si gbɔ didi abe ʋuɖoɖo gaƒoƒo etɔ̃ tso Dili ene. Esiae wɔe be mía kple Will míegaxɔ dɔdeasi yeye.\nMíeva ɖo Baucau le July 2006 me, si nye ƒe etɔ̃ kloe tso ŋkeke si dzi míeva ɖo East Timor dukɔa me. Mɔɖela vevi ene kple Ðasefo Timortɔ adee nɔ míaƒe ƒuƒoƒoa me. Nɔviawo gblẽ woƒe nunɔamesiwo ɖe Dili, ke hã, dzi dzɔa wo geɖe ŋutɔ. Woƒe ɖokuitsɔtsɔsavɔ gbɔgbɔ kple nuteƒewɔwɔ wɔa dɔ ɖe mía dzi ŋutɔ!\nMía kple Will míegakpɔtɔ le subɔsubɔm le Baucau. Míekpɔ ŋudzedze ɖe míaƒe dɔdeasia ŋu ŋutɔ eye míebunɛ be enye yayra bubu tso Yehowa gbɔ na mí. Ne metrɔ kpɔ megbe la, mekpɔe be Nanna ƒe nyawo le eme. Yehowa medo kpo beléle nam le ƒe siawo katã me kpɔ o. Medaa akpa nɛ ɣesiaɣi le esi wòna mɔnukpɔkpɔ wɔnuku siam be masubɔ ye aduadu kple yeƒe amewo la ta. Mele mɔ kpɔm hã vevi be magakpɔ Nanna ake le tsitretsitsia me. Ekema mate ŋu ada akpe nɛ ɖe ale si wònam safui si ʋu dzidzɔ vavãtɔ kple agbenɔnɔ si me teƒeɖoɖo le ƒe ʋɔtru nam la ta.—g7/07.\nMía kple Nanna\nMía kple srɔ̃nye, Will\nƉoe Ɖe Amewo Ɖoe Ɖe Amewo “Yehowa, meɖe kuku na masubɔ wò”\ng 7/07 axa 26-29


Kristmas-kɔnuwo Ƒe Ŋutinya: Kristotɔwo Ƒe Azãe Loo Alo Menye Kristotɔwo Ƒe Azãe O?\nGBE BUBU Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Chokwe Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Gujarati Haitian Creole Hebrew Hiligaynon Hindi Hiri Motu Hmong (Ɣi) Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Kwangali Kwanyama Lamba Lingala Lithuanian Luganda Luo Luvale Macedonian Malagasy Malay Malayalam Marathi Maya Myanmar Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidzin (Kamerun) Polish Portuguese Punjabi Quechua (Bolivia) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Waray-Waray Xhosa Yoruba Zande Zapotec (Isthmus) Zulu\nAmewo gblɔna be Yesu ƒe dzigbezãe Kristmas si Kristotɔwo ɖuna tso ɣeaɖeɣi ke la nye. Gake kɔnu siwo wowɔna le azã sia ɖuɣi la nana míebiana be, aleke wòdzɔe be wova tsɔ kɔnu mawo do ƒome kple Yesu ƒe dzigbe kura ya?\nGbã la, míaƒo nu tso glimeme si woyɔna be Santa Claus (si wogayɔna be Fada Kristmas alo Papa Noël) ŋu. Eyae nye ŋutsu si ɖo ge si fu hele wuya, si ƒe alɔgo le butuu eye wòdoa awu dzĩ la. Dziehe Amerika ƒe ahaɖaƒe aɖe ye toe vɛ tsɔ do boblo Kristmas le ƒe 1931 me eye wòkpɔ dzidzedze ŋutɔ. Le ƒe 1950 ƒe ƒeawo me la, Braziltɔwo dze agbagba be yewoatsɔ glimeme bubu si woto vɛ le woƒe dukɔa me, si woyɔ be Grandpa Indian (Papa India) xɔŋkɔ la atsɔ aɖɔ li Fada Kristmas lae. Nu kae do tso eme? Le Nufialagã Carlos E. Fantinati ƒe nya nu la, menye ɖeko Fada Kristmas la de du heƒo Papa India la ta ko evɔ o, ke “ede du wu Yesu ɖevi la hã, eye wòva zu nu si koŋ wotsɔ dea dzesi December 25 ƒe azã la.” Gake Fada Kristmas alo Papa Noël si nye glimeme la ta koe nya ku ɖe Kristmas ŋua? Na míatrɔ ayi Kristo hamea ƒe gɔmedzedze ke ne míakpɔ ŋuɖoɖoa.\nBritaintɔwo ƒe numekugbalẽ aɖe gblɔ be: “Le ƒe alafa gbãtɔ kple evelia me la, Kristotɔwo tsi tsitre ɖe xɔsetakulawo kple Yesu siaa ƒe dzigbezã ɖuɖu ŋu vevie.” (Encyclopedia Britannica) Nu ka tae? Nu si tae nye be Kristotɔwo bua dzigbezãɖuɖu be enye trɔ̃subɔlawo ƒe kɔnu si wòle be yewoatsri keŋkeŋ. Gakpe ɖe eŋu la, womeyɔ Yesu ƒe dzigbeŋkeke le Biblia ƒe afi aɖeke o.\nTogbɔ be Kristotɔ gbãtɔwo tsi tsitre ɖe trɔ̃subɔlawo ƒe kɔnu si nye dzigbezãɖuɖu ŋu vevie hã la, Katoliko-haa va ɖo Kristmasɖuɖu anyi le ƒe alafa enelia Kristotɔwo Ŋɔli (K.Ŋ.) me. Esi sɔlemeha la di be yewoaxɔ ŋkɔ ta la, wodi be yewoaɖe nu vevi siwo nɔ mɔ xem na yewo la dometɔ ɖeka, si nye Romatɔwo ƒe trɔ̃subɔsubɔkɔnuwo kple woƒe azã siwo de du, siwo woɖuna le vuvɔŋɔli la ɖa. Agbalẽ si nye Amerikatɔwo Ƒe Kristmasɖuɖu, si aƒetɔ Penne L. Restad ŋlɔ la gblɔ be, ƒe sia ƒe tso December 17 lia dzi ʋuu va ɖo January 1 dzi la, “Romatɔwo dometɔ akpa gãtɔ nɔa nuɖuɖu kple nunono, fefewɔwɔ, aglotutu siwo gbɔ eme, kple gbɔlɔlɔ dzi, eye wokpɔa gome le azã bubuwo hã ɖuɖu me ne wole bubu dem woƒe trɔ̃wo ŋu.” Eye le December 25 lia dzi la, Romatɔwo ɖua Ɣe Si Dzi Womete Ŋu Ðuna O ƒe dzigbe. Esi sɔlemehaa ɖo Kristmasɖuɖu anyi ɖe ŋkeke ma dzi la, eto esia me ble Romatɔ geɖewo nu wova nɔ Yesu ƒe dzigbezã ɖum ɖe ɣe ƒe dzigbezãɖuɖu teƒe. Aƒetɔ Gerry Bowler ƒe agbalẽ si ƒo nu tso Fada Kristmas ŋu la gblɔ be Romatɔwo “gakpɔtɔ nɔ gome kpɔm le dzidzɔdonamenu siwo wowɔna le azã siwo woɖuna le vuvɔŋɔli ƒe domedome la ŋu.” (Santa Claus, a Biography) Le nyateƒe me la, “wogakpɔtɔ ɖua azã yeyeawo abe ale si woɖua azã xoxoawo ene.”\nEya ta eme kɔ ƒãa be nu si na nya ku ɖe Kristmasɖuɖu ŋu la koŋue nye be trɔ̃subɔsubɔ si nye ŋunyɔnu la mee wòdzɔ tso. Aƒetɔ Stephen Nissenbaum ƒe agbalẽ si ƒo nu tso Kristmas ƒe ŋutinya ŋu tso eƒe gɔmedzedzea ke la gblɔ be Kristmas “menye nu bubu aɖeke tsɔ wu trɔ̃subɔlawo ƒe azã si dzi woda ŋkɔ ɖo be enye Kristotɔwo ƒe azã o.” (The Battle for Christmas) Eya ta Kristmas-kɔnuwo medea bubu Mawu kple Via, Yesu Kristo, ŋu o. Nu tsɛ aɖe koe nya sia nyea? Biblia bia be: “Hadede kae le dzɔdzɔenyenye kple sedzimawɔmawɔ dome? Alo ɖekawɔwɔ kae le kekeli kple viviti dome?” (2 Korintotɔwo 6:14) Abe ale si ko womate ŋu adzɔ ati si glɔ̃ hetro o ene la, nenema kee Kristmas-kɔnuwo hã tro ale gbegbe be “womate ŋu adzɔe o.”—Nyagblɔla 1:15.\nKristmas-kɔnu nyanyɛ 6 aɖewo ƒe ŋutinya awɔ nuku na wò.\nAme geɖewo ɖua Kristmas togbɔ be wonya afi si wòdzɔ tso hã. Xlẽ nu tso nu si tae Yehowa Ðasefowo meɖua Kristmas o la ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ December 2015 | Àte Ŋu Ase Biblia Gɔme\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ December 2015 | Àte Ŋu Ase Biblia Gɔme\nAme Kae Wɔ Mawu?


GBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tetun Dili Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nƑe sia ƒe le July ƒe gɔmedzedze la, bosonɔwo (si woyɔna le Eŋlisigbe me be rightwhale) va dzia vi ɖe Brazil ƒe nuto si woyɔna be Santa Catarina ƒe anyieheƒuta. Wozɔa mɔ agbadroƒe akpe geɖe tsoa keke India, Atlantik kple Pasifik ƒua ƒe anyiehe va dzia vi ɖe Catarina ƒe anyieheƒua ƒe akpa si megoglo o la me henyia wo viawo le afi ma. Nutoa me tɔwo kple tsaɖilawo nɔa ƒua ta alo agakpeawo dzi nɔa bosoawo kple wo vi siwo nɔa fefem le tsia me la kpɔm kple dzidzɔ! *\nƑumelã Klitsu Siwo Ðea Atsyã\nBosonɔawo ƒe didime tea ŋu ɖoa meta 16, eye didime sia anɔ abe agbatsɔʋu si nye artikulator (titan) ene, eƒe kpekpeme ade tɔn 80! Zi geɖe la, boso sia nɔna yibɔɔ, eye ɣeaɖewoɣi la, ɣiƒe aɖewo nɔa eƒe ƒodo dzi. Eƒe ta lolo ale gbegbe, anɔ abe eƒe didime mama ɖe ene ƒe ɖeka ene. Eƒe nu le lɔbɔɔ hexa gobaa. Dzimeƒui mele eƒe dzime abe ale si wòle le boso bubu aɖewo gome ene o. Be wòate ŋu aƒu tsi la, mewɔnɛ abe tɔmelã bubuwo ene o, ke boŋ ekea eƒe asike gã la me nɔa ekɔm dzi henɔa enyrɔm ɖe tsia me be wòate ŋu ayi ŋgɔ. Ne edi be yeatrɔ la, ezãna akɔnuƒui eve siwo le eƒe axawo dzi. Esia sɔ kple ale si wokua yameʋui.\nTogbɔ be boso siawo lolo ale gbegbe hã la, wotea ŋu trɔna kabakaba heɖea atsyã wònya kpɔna. Àte ŋu akpɔe le tsia me wòanɔ tsia ƒum eye wòanɔ eƒe asike kɔm dzi anɔ enyrɔm ɖe tsia me hena ɣeyiɣi didi; etea ŋu kɔa eƒe asike dzi tsɔ nɔa tsia dzi ƒom sesĩe; etea ŋu tia kpo le tsia me yia dzi gadzena eme doo eye amewo ate ŋu akpɔe le adzɔge ɖaa.\nNane Siwo Ðe Dzesi Le Eŋu\nLe eƒe ta dzi kple eƒe ta ŋu la, nu ɣi alo aŋutiɖiɖi ƒomevi aɖewo le eŋu keŋ, wole ƒlatsaa, eye ƒumegalã suesuesue aɖewo nɔa wo me keŋ. Karina Groch si nye dɔwɔƒe si kpɔa bosowo ƒe dedienɔnɔ ƒe nya gbɔ ƒe amegã gblɔ be, “nu ɣi ƒlatsa mawo siwo le eƒe ta ŋu la dometɔ ɖe sia ɖe le etɔxɛ abe ale si amegbetɔ ɖe sia ɖe ƒe asibidenudzesi le etɔxɛ heto vovoe ene, esia nana wònɔa bɔbɔe be míetea ŋu dea dzesi boso ɖe sia ɖe bɔbɔe. Míeɖea foto nu ɣi siawo ne bosoawo va ƒua ta, eye míedzraa fotoawo wo ɖo.”\nNugbagbeŋutinunyalawo gblɔ be ne boso sia ku la, esesẽna be woanya ƒe si wòxɔ elabena nu gbagbe siawo meto aɖu o. Wobu akɔnta be bosowo tea ŋu nɔa agbe wodea ƒe 65 le mama dedie nu. *\nWoƒe Nuɖuɖu Le Etɔxɛ\nBoso siawo ɖua ƒumegalã suesuesue aɖewo. Fu legbelegbe aɖewo siwo le abe brɔs ene nɔa boso siawo ƒe nu me le dzi siwo wotsɔna tsyɔ̃a tsi siwo gena ɖe woƒe nu me. Ne wole tsia me le yiyim la, woƒe nu si woke ɖe te la wɔnɛ be fu legbelegbe siawo tsyɔ̃a tsia me ale be ƒumelã suesuesuewo tsia fu legbelegbeawo me woɖuna. To esia dzi la, wo dometɔ ɖe sia ɖe tea ŋu ɖua ƒumegalã suesuesue siwo ade tɔn eve gbe sia gbe.\nBoso siawo vaa anyieheƒuta le dzomeŋɔliwo (January/February) be yewoaɖu nu ada ami. Ami si le lãme na wo azɔ la wɔnɛ be wotea ŋu va nɔa agbe le tsi siwo fa miamiamia la me eye amia doa ŋusẽ wo ne wotrɔ yina afi si wotso.\nBoso Siwo Léle Le Bɔbɔe\nTso ƒe alafa 18 lia me heyina la, bosolélawo léa boso siawo edziedzi le Anyiehe Ƒuwo me. Boso siawo koŋ ye amewo léna. Nu ka tae? Esi womeƒua tsi kabakaba o ta la, wotea ŋu léa wo bɔbɔe, eye bosoléla siwo le tɔdziʋu suewo me siwo lé akplɔwo ɖe asi gɔ̃ hã tea ŋu léa wo. To vovo na boso bubuwo la, boso siawo siwo léle le bɔbɔe la hona ɖe tsia dzi ne wowu wo le ami gbogbo si nɔa lãme na wo ta. Esia nana be bosolélawo tea ŋu hea wo vaa godzi bɔbɔe.\nTsɔ kpe ɖe eŋu la, woƒe ami la kple fu legbelegbe siwo le woƒe nu me la nye nu vevi siwo xɔa asi ɣemaɣi. Wozãa woƒe amia tsɔ wɔa ami si wodea mɔdodowo dzi kaɖiwo me kple ami si wosisina ɖe gakpowo ŋu. Wozãa fu legbelegbe siwo le woƒe nu me tsɔ wɔa awuŋukawo, sɔƒokawo kple xeximekawo. Le nyateƒe me la, fu legbelegbe siwo wokpɔna le boso ɖeka ƒe nu me ƒe ga tea ŋu kpɔa ame siwo lée la ƒe nugblẽfewo katã gbɔ!\nLe ƒe alafa 20 lia ƒe gɔmedzedze la, boso siawo léle atraɖii wɔe be wo dzi ɖe kpɔtɔ eye mlɔeba la boso siawo ƒe asitsatsa va yi to. Le Brazil la, wotu boso siawo ƒe asitsadɔwɔƒe mamlɛtɔ le ƒe 1973 me. Togbɔ be boso siawo dometɔ aɖewo gale dzidzim vivivi hã la, wo dometɔ aɖewo ƒe agbe gale afɔku me kokoko.\nBoso siawo nye ale si agbe nye nukunu kple nu gbagbe hamehame siwo le anyigba dzi la ƒe kpɔɖeŋu ɖeka. Eɖo kpe ewɔla, si nye Aɖaŋuwɔla Gãtɔ, Yehowa Mawu ƒe nunya kple ŋusẽ wɔnuku la dzi.—Psalmo 148:7.\n^ mm. 2 Teƒe bubu siwo wogadzia vi le ye nye Argentina, Australia, South Afrika, Uruguay, kple Auckland Ƒukpowo ƒe ƒuwo me.\n^ mm. 8 Dzɔdzɔmeŋutinunyalawo gblɔ be boso siawo ƒomevi etɔ̃ ye li. (Eubalaena australis, Eubalaena glacialis, Eubalaena japonica)\nRobert Harding/African Wings\nƉoe Ɖe Amewo Ɖoe Ɖe Amewo Bosoawo Va Ðo!


SANDRA nye ahosi si nɔ Australia. Esi Sandra srɔ̃ ku ƒe aɖewoe nye si va yi la, dzi ɖe le eƒo keŋkeŋ enumake. “Nyanya be mebu srɔ̃nye kple xɔ̃nye vevitɔ enumake la ʋuʋum ŋutɔ. Nyemenya alesi mewɔ trɔ tso kɔa dzi gbɔ va ɖo aƒeme alo nusi mewɔ le ŋkeke ma ƒe akpa mamlɛa o. Le kwasiɖa ʋɛ siwo kplɔe ɖo me la, vɔvɔ̃ si nɔ menye la va zu lãmevee si ɖea fu nam ɣesiaɣi.”\nXɔlɔ̃ tsitsi aɖe si ŋkɔe nye Elaine nɔ Sandra si, amesi zu ahosi anɔ abe ƒe ade ene. Elaine kpɔ srɔ̃a David dzi ɣleti ade hafi kansa va wui. Eƒe nuxaxa nu sẽ ale gbegbe be le srɔ̃a ƒe ku megbe kpuie la, etsi ŋku ɣeyiɣi kpui aɖe. Le ƒe eve megbe la, eku ƒenyi le dutoƒo. Eƒe ɖɔkta mekpɔ dɔléle ƒe dzesi aɖeke le eŋu o. Gake ekpɔe dze sii be Elaine nɔa nu xam le eɖokui me, eyata egblɔ nɛ be wòayi aƒeme aɖadze agbagba vevie afa avi. Elaine lɔ̃ ɖe edzi be: “Exɔ ɣeyiɣi aɖe hafi mete ŋu nɔ te ɖe nye nuxaxaa nu,” eye wògblɔ kpee be ne yetsi akogo la, ‘yeyina ɖe xɔgã me ɖatsɔa David ƒe awuwo tsyɔa ta.’\nẼ, ame srɔ̃ si gbɔ womelɔ̃a nu le o ƒe ku ate ŋu ahe nɔnɔme vovovowo vɛ, elabena menye ame srɔ̃ŋutsu ƒe anyi manɔmanɔ koe ahosinyenye nye o. Le kpɔɖeŋu me, Sandra se le eɖokui me be yemenɔ ame me o hena ɣeyiɣi aɖe. Ese le eɖokui me hã, abe alesi amesiwo zu ahosiwo eteƒe medidi o la senɛ ene, be nuvevi ɖesiaɖe ate ŋu awɔ ye eye be yemele dedie o. Sandra gblɔ be: “Esi wònye srɔ̃nyeŋutsuae wɔa nyametsotso mamlɛawo wòmam ta la, nyametsotso mawo wɔwɔ tsi nye ɖeka dzinye enumake. Metsia zãdomadɔalɔ̃e. Nu tia kɔ nam eye ɖeɖi tea ŋunye. Nyemenyaa nusi tututu mawɔ o.”\nSandra kple Elaine ƒe nya siawo tɔgbe yi edzi le dzɔdzɔm gbesiagbe le xexeame godoo. Dɔléle, afɔkuwo, aʋawɔwɔwo, ameƒomevi aɖewo tsɔtsrɔ̃ ɖa keŋkeŋ, kple ŋutasesẽ gbadzaa na ahosiwo ƒe agbɔsɔsɔ le dzidzim ɖe edzi. * Nyɔnu siawo dometɔ geɖe xaa nu le wo ɖokui me, eye womenyaa nusi woawɔ o. Nukae xɔlɔ̃wo kple ƒometɔwo ate ŋu awɔ atsɔ akpe ɖe amesiwo le te nɔm ɖe ahosinyenye nu la ŋui? Aɖaŋuɖoɖo siwo ate ŋu akpe ɖe wo ŋu le nyati si kplɔe ɖo me.\n^ mm. 5 Nyɔnu bubuwo le nɔnɔme si ɖi ahosiwo tɔa me le esi wo srɔ̃wo gblẽ wo ɖi ta. Togbɔ be kaklã kple srɔ̃gbegbe hea kuxi tɔxɛwo vɛ hã la, gɔmeɖose siwo me míedzro le nyati si kplɔe ɖo me ate ŋu akpe ɖe nyɔnu siwo le nɔnɔme siawo me hã ŋu.\nƉoe Ɖe Amewo Ɖoe Ɖe Amewo Alesi Ahosinyenye Kpɔ Ŋusẽ Ðe Nyɔnu Eve Dzii\nw01 5/1 axa 3


Psalmowo 116 | Biblia Le Internet Dzi | Xexe Yeye Gɔmeɖeɖe\n‘Nu kae matsɔ aɖo eteƒe na Yehowa?’ (12)\n“Makɔ xɔname ƒe kplu la dzi” (13)\n“Maxe nye adzɔgbeɖefewo na Yehowa” (14, 18)\nNuteƒewɔla ƒe ku menye nu tsɛ kura o (15)\n116 Melɔ̃a YehowaElabena esea nye ɣlidodo kple nye kokoƒogbe.+ 2 Elabena eléa to ɖe ŋunye,*+Mayɔe zi ale si mele agbe.* 3 Ku ƒe kawo ɖe to ɖem;Eye Tsiẽƒe lém.*+ Mekpe hiã geɖe eye mele nu xam vevie.+ 4 Ale meyɔ Yehowa ƒe ŋkɔ be:+ “Oo Yehowa, xɔ nam!”* 5 Yehowa sea veve ɖe ame nu,* eye wòle dzɔdzɔe;+Mía Mawu nye nublanuikpɔla.+ 6 Yehowa dzɔa ame makpɔnuteƒewo ŋu.+ Wɔna vɔ le ŋunye, ke exɔ nam. 7 Luʋɔnye,* gagbɔ ɖe eme,Elabena Yehowa wɔ nyui nam. 8 Èɖem* tso ku me,Nye ŋkuwo tso aɖatsi me, nye afɔ tso nukikli me.+ 9 Mazɔ le Yehowa ŋkume le agbagbeawo ƒe anyigba dzi. 10 Mexɔe se, eya ta meƒo nu;+Wowɔ fum vevie. 11 Esi dzi ɖe le ƒonye la, megblɔ be: “Ame sia ame nye aʋatsokala.”+ 12 Nu kae matsɔ aɖo eteƒe na YehowaÐe nyui siwo katã wòwɔ nam la ta? 13 Makɔ xɔname* ƒe kplu la dzi,Eye mayɔ Yehowa ƒe ŋkɔ. 14 Maxe nye adzɔgbeɖefewo na YehowaLe eƒe dukɔ blibo la ŋkume.+ 15 Ame siwo wɔa nuteƒe na YehowaƑe ku menye nu tsɛ le eŋkume kura o.+ 16 Oo Yehowa, meɖe kuku,Wò subɔla menye. Wò subɔla, wò dɔlanyɔnu ƒe vi menye. Wòe ɖe gam.+ 17 Wòe masa akpedavɔ na;+Eye wò Yehowa ƒe ŋkɔe mayɔ. 18 Maxe nye adzɔgbeɖefewo na Yehowa+Le eƒe dukɔ blibo la ŋkume,+ 19 Le Yehowa ƒe aƒe la ƒe xɔxɔnuwo,+Le mewò, Oo Yerusalem. Mikafu Yah!*+\n^ Alo, “ebɔbɔna léa to ɖe ŋunye.”\n^ Egɔmeɖeɖe tẽe, “Mayɔe le nye ŋkekewo me.”\n^ Egɔmeɖeɖe tẽe, “Sheol ƒe xaxawo lém.”\n^ Alo, “xɔ na nye luʋɔ.”\n^ Alo, “bua ame ŋu.”\n^ Alo, “Èɖe nye luʋɔ.”\n^ Alo, “xɔname gã.”


Yayra Le Ŋuɖoɖo Ðe Yehowa Ŋu Me | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nYayra Le Ŋuɖoɖo Ðe Yehowa Ŋu Me\nAbe ale si Malcolm Allen gblɔe ene\nMíate ŋu anya nu siwo ava dzɔ o. Ɣeaɖewoɣi nɔnɔme sesẽwo va ɖina ɖe mí. Gake Yehowa yraa ame siwo ɖoa ŋu ɖe eŋu ke menye ɖe woƒe gɔmesese ŋu o la. Nu sia teƒee nye kple srɔ̃nye míekpɔ le míaƒe agbemeŋkeke siwo me míekpɔ yayra geɖe le la me. Míaƒe agbemeŋutinya sue aɖee nye esi.\nFOFONYE kple danye wodo go wo nɔewo le Dukɔwo Dome Biblia Nusrɔ̃viwo ƒe takpekpe si wowɔ le ƒe 1919 me le Cedar Point Ohio, U.S.A. Woɖe wo nɔewo le ƒe ma ke me. Wodzim le ƒe 1922 me, eye wodzi nɔvinyeŋutsu Paul ƒe eve megbe. Wodzi srɔ̃nye Grace le ƒe 1930 me. Wohe srɔ̃nye dzila siwo ŋkɔwoe nye Roy kple Ruth Howell abe Biblia Nusrɔ̃viwo ene, eye tɔgbuia kple mamaa hã nye Biblia Nusrɔ̃viwo henye Nɔviŋutsu Charles Taze Russel xɔlɔ̃wo.\nMedo go Grace le ƒe 1947 me, eye míeɖe mía nɔewo le July 16, 1949 dzi. Hafi míaɖe mía nɔewo la, míeɖo dze tso ale si míanɔ agbe le míaƒe srɔ̃ɖeɖea megbe ŋu naneke maɣlamaɣlae. Míetso nya me be míawɔ ɣeyiɣiawo katã ƒe subɔsubɔdɔa eye míadzi vi o. Le October 1, 1950 dzi la, míedze mɔɖeɖedɔa gɔme ɖekae. Emegbe le ƒe 1952 me la, wokpe mí be míawɔ nutome sue dzikpɔkpɔdɔa.\nMƆZƆZƆDƆA WƆWƆ KPLE GILEAD SUKU DEDE\nMí ame evea siaa míese le mía ɖokui me be míehiã kpekpeɖeŋu geɖe hafi míate ŋu awɔ dɔdeasi yeyea. Esime menɔ nu srɔ̃m tso nɔviŋutsu kpɔnuteƒewo gbɔ la, medi be woakpe ɖe Grace hã ŋu. Eya ta mete ɖe Marvin Holien, si nye míaƒe ƒomea xɔlɔ̃ ɣeyiɣi didi aɖe, si si nuteƒekpɔkpɔ geɖe su le mɔzɔzɔdɔa me la ŋu, eye mebiae be: “Grace metsi o eye nuteƒekpɔkpɔ mesu esi o. Àte ŋu afia nɔvi aɖe mí si wòate ŋu awɔ dɔ kplii ɣeyiɣi didime aɖe be wòana heheea?” Eɖo eŋu be: “Ɛ̃. Nɔvinyɔnu Edna Winkle nye mɔɖela bibi si ate ŋu akpe ɖe eŋu geɖe.” Emegbe Grace gblɔ tso Edna ŋu be: “Enana meɖea dzi ɖi le ʋɔtruawo nu. Enya ale si wòaɖo dzeɖonyanutsinyawo nu nyuie, eye wòfia ale si maɖo to aƒemenɔlaa ale be mate ŋu aɖo nyawo ŋu wòasɔ lam. Eya tututue nye ame si mehiã!”\nTso miame: Nathan Knorr, Malcolm Allen, Fred Rusk, Lyle Reusch, Andrew Wagner\nNye kple Grace míesubɔ le nutome sue eve me le Iowa. Nutome suea lɔ Minnesota kple South Dakota ƒe akpa aɖewo hã ɖe eme. Emegbe woɖo mí ɖe New York Nutome Sue Gbãtɔ, si ƒe akpa aɖee nye Brooklyn kple Queens ƒe nutowo me. Esi míeva ɖo nutome sue ma me la, ɖeko míese le mía ɖokui me be míenya naneke o. Brooklyn Heights Hamea hã le nutome sue ma me, eye wokpena le Fiaɖuƒe Akpata si le Betel la me, eye Betel ƒomea me tɔ kpɔnuteƒe geɖe le afi ma. Esi meƒo subɔsubɔnuƒo gbãtɔ le hame ma me megbe la, Nɔviŋutsu Nathan Knorr te ɖe ŋunye eye wògblɔ nam be: “Malcolm, èɖo aɖaŋu nyui aɖewo na mí siwo dzi wòle be míawɔ ɖo, eye esɔ ŋutɔ. Mègaŋlɔ be o be, ne mèkpe ɖe mía ŋu to aɖaŋu nyuiwo ɖoɖo na mí me o la, viɖe aɖeke manɔ ŋuwò le habɔbɔa me o. Wòe le dɔ dzi.” Le kpakpã megbe la, megblɔ nya sia na Grace. Eyome míeyi dziƒoxɔ si me míedze le Betel la me. Dzimaɖitsitsi na ɖeɖi te mía ŋu ale gbegbe be míefa avi.\n“Ne mèkpe ɖe mía ŋu to aɖaŋu nyuiwo ɖoɖo na mí me o la, viɖe aɖeke manɔ ŋuwò le habɔbɔa me o. Wòe le dɔ dzi”\nƔleti ʋɛ aɖewo megbe la, míexɔ lɛta be míade Gilead Suku ƒe klass 24 lia, si nu woawu le February 1955 me. Hafi míayi sukua la, wona míenya be hehe si míaxɔ la mefia kokoko be woana míazu dutanyanyuigblɔlawo o. Ke boŋ hehe si míaxɔ akpe ɖe mía ŋu be míawɔ mɔzɔzɔdɔa nyuie wu. Míesrɔ̃ nu dodzidzɔname geɖe le sukua, eye wògana míebɔbɔ mía ɖokuiwo hã.\nFern kple George Couch kpakple nye kple Grace le Gilead Suku le ƒe 1954 me\nEsi míewu sukua nu la, wode dɔ asi na mí be míawɔ nutome gã dzikpɔkpɔdɔ. Míaƒe nutome gã la lɔ Indiana, Michigan kple Ohio ɖe eme. Le December 1955 me la, ewɔ nuku na mí esi míexɔ lɛta tso Nɔviŋutsu Knorr gbɔ si me wògblɔ le be: “Gblɔ nu si le wò dzi me la nam, eye nàto nyateƒe nam. Ne èdi be yeava Betel anɔ afi sia ɖaa . . . alo ne èdi be yeasubɔ le Betel ɣeyiɣi aɖe eye emegbe woade dɔ asi na ye yeaɖasubɔ le duta la, na manya. Ne nutome gã kple nutome sue dzikpɔkpɔdɔa hãe do dzidzɔ na wò la, madi be manya.” Míeɖo eŋu be ado dzidzɔ na mí be míawɔ dɔ ɖe sia ɖe si wode mía si. Enumake wobia tso mía si be míava Betel!\nƑE SIWO ME MÍESUBƆ LE BETEL DZIDZƆTƆE\nLe ƒe siwo me míesubɔ le Betel dzidzɔtɔe me la, meyina ɖaƒoa nuƒowo le hamewo kple takpekpe vovovowo me le United States bliboa. Mekpe asi ɖe eŋu wona hehe nɔviŋutsu ɖekakpui geɖe siwo va xɔ agbanɔamedzi gãwo le Yehowa ƒe habɔbɔa me. Mlɔeba la, meva zu Nɔviŋutsu Knorr ƒe agbalẽŋlɔla le dɔwɔƒe si wɔa ɖoɖo ɖe xexea me katã ƒe gbeƒãɖeɖedɔa ŋu.\nEsime menɔ dɔ wɔm le Subɔsubɔ Dɔdzikpɔƒe le ƒe 1956 me\nMekpɔ dzidzɔ etɔxɛ le ƒe siwo me menɔ subɔsubɔm le Subɔsubɔ Dɔdzikpɔƒea. Mewɔ dɔ kple T. J. (Bud) Sullivan le afi ma. Ekpɔ dɔwɔƒe ma dzi ƒe geɖe va yi. Gake ame bubuwo hã li siwo gbɔ mesrɔ̃ nu geɖe le. Fred Rusk, si wode dɔ asi na be wòana hehem la, nye wo dometɔ ɖeka. Meɖo ŋku edzi be mebiae gbe ɖeka be, “Fred, nu ka tae nèɖɔa nu geɖewo ɖo le lɛta siwo meŋlɔna dometɔ aɖewo me?” Eko nu, eye wògblɔ be, “Malcolm, ne ègblɔ nya aɖe kple nu la, àte ŋu aɖe eme le mɔ vovovo nu, gake ne èŋlɔ nane la, ele be egɔme nanya se eye vodadawo naganɔ eme o, vevietɔ ne etso mía gbɔ afi sia.” Eyome egblɔ tufafatɔe be, “Lé dzi ɖe ƒo—èle agbagba dzem, eye eteƒe madidi o, nuwo atsɔ afɔ na wò.”\nEsi ƒeawo va nɔ yiyim la, wode dɔ vovovowo asi na Grace le Betel; wo dometɔ ɖekae nye xɔmedzadzraɖo, si bia be wòana nuwo nanɔ ɖoɖo nu le xɔdɔmewo me. Dɔa vivia enu ŋutɔ. Va se ɖe egbea la, ne míedo go ame siwo nye ɖekakpuiwo le Betel ɣemaɣi dometɔ aɖewo la, wogblɔna na Grace kple nukoko be, “Èfia ale si maɖo aba lam nyuie ŋutɔ, nyemable wò o, esia do dzidzɔ na danye ŋutɔ.” Dɔwɔwɔ le Magazine kple Agbalẽŋɔŋlɔ dɔwɔƒewo kpakple Kasɛtwɔƒea hã do dzidzɔ na Grace ale gbegbe. Dɔ vovovo siawo wɔwɔ kpe ɖe eŋu wòkpɔe be nu sia nu si míewɔ le Yehowa ƒe habɔbɔa me alo afi sia afi si míesubɔna le la nye mɔnukpɔkpɔ kple yayra na mí. Esena le eɖokui me nenema va se ɖe egbe.\nTƆTRƆ SIWO MÍEWƆ\nLe ƒe 1975 me lɔƒo la, míeva kpɔe be mía dzila tsitsiwo hiã kpekpeɖeŋu geɖe. Mlɔeba la, eva hiã be míawɔ nyametsotso sesẽ aɖe. Míedi kura be míadzo le Betel ahagblẽ mía hati Yehowa subɔla siwo míeva lɔ̃ vevie la ɖi o. Ke hã meva kpɔe be nye agbanɔamedzi wònye be malé be na mía dzilawo. Le ɣeyiɣi aɖe megbe la, míedzo le Betel, gake míenɔ mɔ kpɔm be ne nɔnɔmeawo trɔ la, míatrɔ agbɔ va.\nBe míate ŋu akpɔ míaƒe nuhiahiãwo gbɔ la, mewɔa dɔ na nugblẽfexeha aɖe, eye esia bia be mayi aƒewo me aɖakafu nugblẽfexeɖoɖowo na amewo. Nyemaŋlɔ nya si dɔmemegã ɖeka gblɔ nam esime wònɔ hehe namem la be gbeɖe o; egblɔ be: “Amewo gbɔ yiyi le ɣetrɔwo me ye nana wokpɔa dzidzedze le dɔ sia me. Ɣemaɣie nàkpɔ ameawo le aƒe me. Naneke mele vevie wu be nànɔ amewo gbɔ yim ɣetrɔ sia ɣetrɔ gbe sia gbe o.” Meɖo eŋu nɛ be, “Meka ɖe edzi be ènya nya si gblɔm nèle, eye melɔ̃ ɖe edzi. Gake mawusubɔsubɔ me gbanɔamedziwo hã le asinye si nyemegblẽ ɖi kpɔ o, eye nyemadi gbeɖe be wòadzɔ alea o. Mayi amewo gbɔ le ɣetrɔ aɖewo me ya, gake le Braɖa kple Yawoɖa ɣetrɔwo la, ehiã be made kpekpe vevi aɖewo.” Yehowa yram vavã esi nyemedaa kpekpewo ƒuna le nye dɔwɔɖui ta o.\nMíenɔ danye ŋu esime wòku le July 1987 me le ame tsitsiwo dzikpɔƒe. Dɔnɔdzikpɔlagã la te ɖe Grace ŋu gblɔ nɛ be: “Aƒenɔ Allen, yi aƒe me ne nàɖi ɖe eme. Ame sia ame nyae be ènɔ lɔ̃xowò gbɔ ɣesiaɣi hena kpekpeɖeŋui. Wò dzi nedze eme, eye nànyae be èwɔ tɔwò sinua.”\nLe December 1987 me la, míegbugbɔ kpe Betel, teƒe si míelɔ̃ vevie la, ƒe dɔbiagbalẽ ɖo. Gake le ŋkeke ʋɛ aɖewo ko megbe la, wokpɔ dɔkagã me kansa le Grace ŋu. Esi ɖɔktawo wɔ dɔ nɛ vɔ, eye eƒe lãme sẽ la, wogblɔ be eƒe kansa la vɔ nɛ. Gake le ɣeyiɣi ma me la, míexɔ lɛta tso Betel si me wogblɔ na mí le be míayi míaƒe subɔsubɔdɔa dzi le hame si me míele me. Míeɖoe kplikpaa be míawɔ geɖe le Fiaɖuƒedɔa me.\nEmegbe la, mekpɔ dɔ bubu le Texas. Míebui be afi ma ƒe yame ƒe dzoxɔxɔ anyo na mí, eye enyo na mí hã vavã. Le ƒe 25 siwo katã míetsɔ nɔ Texas afi sia me la, nɔvi lɔ̃ame siwo va zu mía xɔlɔ̃ veviwo la nɔa mía ŋu ɣesiaɣi.\nNU SIWO MÍESRƆ̃\nLe ƒe siwo va yi me la, dɔkagã me kple zegedevi me kansa kpakple no me kansa ɖe fu na Grace. Gake metoa nyatoƒoe le eƒe agbe ŋu gbeɖe o. Eye edea bubu ŋunye abe ƒomea ƒe ta ene hewɔa nu aduadu kplim. Amewo bianɛ zi geɖe be, “Nu vevi ka gbɔe miaƒe srɔ̃ɖeɖea ƒe dzidzedzekpɔkpɔ kple dzidzɔ si mi ame evea miekpɔna la tso?” Eɖoa eŋu be, nu vevi ene gbɔe wòtso: “Míenye xɔlɔ̃ siwo dome tsi metona o. Míeɖoa dze edziedzi gbe sia gbe. Míelɔ̃a mía nɔewo gbɔ nɔnɔ gbe sia gbe. Eye medzɔna gbeɖe be míeyia anyimlɔƒe esi míekpɔtɔ do dziku ɖe mía nɔewo ŋu o.” Enye nyateƒe be míedzea agɔ le mía nɔewo dzi ɣeaɖewoɣi, gake míetsɔna kea mía nɔewo faa eye míeɖea asi le nya ŋu—ɛ̃, eye esia wɔa dɔ.\n“Ðo ŋu ɖe Yehowa ŋu ɣesiaɣi eye nàlɔ̃ ɖe nu si ŋu wòɖe mɔ ɖo dzi”\nMíesrɔ̃ nu geɖe le dodokpɔ vovovo siwo me míeto va de asi na fifia me:\nÐo ŋu ɖe Yehowa ŋu ɣesiaɣi eye nàlɔ̃ ɖe nu si ŋu wòɖe mɔ ɖo dzi. Mègaɖo dzi ɖe wò ŋutɔ wò gɔmesese ŋu gbeɖe o.—Lod. 3:5, 6; Yer. 17:7.\nNu ka kee ɖadzɔ o, di mɔfiame le Yehowa ƒe Nya la me. Toɖoɖo Yehowa kple eƒe sewo dzi wɔwɔ le vevie. Evedomesinɔnɔ meli o—àɖo to Mawu loo alo màɖo toe o.—Rom. 6:16; Heb. 4:12.\nNu si le vevie wu le agbe mee nye ŋkɔ nyui wɔwɔ le Yehowa gbɔ. Tsɔ eƒe nuwo ɖo nɔƒe gbãtɔ, ke menye ŋutilãmekesinɔnuwo didi o.—Lod. 28:20; Nyagb. 7:1; Mat. 6:33, 34.\nDo gbe ɖa nàbia Yehowa ƒe kpekpeɖeŋu be nàwɔ geɖe le subɔsubɔdɔa me ale si nàte ŋui. Wò susu nenɔ nu si nàte ŋu awɔ ŋu, ke menye nu si màte ŋu awɔ o.—Mat. 22:37; 2 Tim. 4:2.\nNyae be habɔbɔ bubu aɖeke meli wu esia si dzi Yehowa ƒe yayra le eye wòkpɔa ŋudzedze ɖe eŋu o.—Yoh. 6:68.\nMía dometɔ ɖe sia ɖe subɔ Yehowa wu ƒe 75, eye míesubɔe abe atsu kple asi ene ƒe 65 kloe. Míekpɔ dzidzɔ geɖe le Yehowa subɔsubɔ me ɖekae ƒe gbogbo siawo. Míaƒe gbedodoɖae nye be nɔvi ɖe sia ɖe nakpɔ ale si yayra le ŋuɖoɖo ɖe Yehowa ŋu mee.


Ʋɔnudrɔlawo 4 - Holy Bible [Ewe Bible 1913] - (Ʋɔn 4)\nKe esi Ehud ku la, Israel viwo gade asi nusi medze Yehowa ŋu o la wɔwɔ me.\nEyata Yehowa tso wo dzra na Kanaan-fia Yabin, amesi ɖu dzi le Xazor; eƒe aʋafia nye Sisera, amesi nɔ Xaroset-Goyim.\nEye Israel-viwo ɖo ɣli na Yehowa, elabena gatasiaɖam alafa asieke le esi, eye wòle Israel-viwo ɖe anyi sesẽtɔe ƒe blave sɔŋ.\nƔemaɣi la nyɔnu-nyagblɔɖila Debora, Lapidot srɔ̃e, drɔ̃ ʋɔnu na Israel.\nEna Debora ƒe ɖeti te le Rama kple Betel dome le Efrayim-to dzi, eye Israel-viwo yia egbɔ ɖadrɔ̃a ʋɔnu.\nEye wòdɔ ame woyi ɖayɔ Barak, Abinoam vi, tso Kedes-Naftali vɛ, eye wògblɔ nɛ bena: Yehowa, Israel ƒe Mawu la, ɖe se na wò be: Ho, yi Tabor-to la dzi, naɖe ame akpe ewo tso Naftali-viwo kple Zebulon-viwo dome kpe ɖe ɖokuiwò ŋu;\nmakplɔ Sisera, Yabin ƒe aʋafia kple eƒe tasiaɖamwo kpakple eƒe aʋakɔ ava gbɔwò le Kison-toʋu la nu, eye matsɔe ade asi na wò!\nTete Barak gblɔ nɛ bena: Ne ayi kplim la, ekema mayi; ke ne màyi kplim o la, ekema nye hã nyemayi o.\nEɖo ŋu bena: Mele yiyi ge kpli wò tso; ke bubu, si le mɔ, si dzi dze ge nala me la, manye tɔwò o, elabena Yehowa atsɔ Sisera ade asi na nyɔnua ɖe! Eye Debora tso yi Kedes kple Barak.\nTete Barak yɔ Zebulon kple Naftali va kpe ta ɖe Kedes, eye ŋutsu akpe ewo ho dze eyome, eye Debora hã yi kplii.\nKe Xeber. Kenitɔ la, ʋu tso Mose ƒe nyo Xobab viwo, siwo nye Kenitɔwo la gbɔ, eye wòva tu eƒe agbadɔwo ɖe logotiwo gbɔ le Zaanayim le Kedes gbɔ.\nEye esi wogblɔ na Sisera bena, Barak, Abinoam vi, ho va Tabor-to ŋu la,\ntete Sisera dzra eƒe gatasiaɖamwo katã ɖo, eye eya kple eƒe aʋakɔ blibo la ho tso Xaroset-Goyim va kpe ta ɖe Kison-tɔʋu la nu.\nEye Debora gblɔ na Barak bena: Tso! Elabena egbe sia Yehowa le Sisera tso ge aɖe asi na wò. Alo ɖe Yehowa medze ŋgɔwò oa? Tete Barak ɖi tso Tabor-to la dzi, eye ame akpe ewo dze eyome.\nEye Yehowa tsɔ yi de zi Sisera kple eƒe tasiaɖamwo katã kple eƒe aʋakɔ blibo la me le Barak ŋgɔ, eye Sisera ɖi le eƒe tasiaɖam me heto afɔ si.\nKe Barak ti tasiaɖamwo kple aʋakɔ la yome vaseɖe Xaroset-Goyim; eye Sisera ƒe aʋakɔ blibo la tsi yi nu, ame ɖeka hɔ̃ hã mekpɔtɔ o.\nKe Sisera to afɔ si va Yael, Kenitɔ Xeber srɔ̃ ƒe agbadɔ gbɔ, elabena ŋutifafa le Xazor-fia, Yabin kple Kenitɔ Xeber ƒe aƒe la dome.\nTete Yael yi ɖakpe Sisera gblɔ ne bena: Va, nye amegã, va dze gbɔnye, eye megavɔ̃ o! Enumake wòyi egbɔ le eƒe agbadɔ me, eye nyɔnu la tsɔ avɔ tsyɔ nɛ.\nEye wogblɔ nɛ bena: Taflatse, na tsi via ɖem mano, elabena tsikɔ le wuyem. Enumake wòʋu notsilãgbalẽgolo la, eye wonae wòno, emegbe wògatsyɔ avɔ nɛ.\nEyome wògblɔ nɛ bena: Yi, natsi tre ɖe agbadɔ la ƒe mɔnu, eye ne amea ɖe va bia wò bena: amea ɖe le afisia hã la, ekema gblɔ bena: O!\nTete Xeber srɔ̃ Yael tsɔ agbadɔtsyɔti, eye wotsɔ zu ɖe asi yi egbɔ dzaa, eye wòƒu tsyoti la ɖe tonu nɛ mimi ɖe anyigba. Ke edɔ alɔ yi me ʋĩ, elabena ɖeɖi le eŋu, eye woku.\nEsi Barak ti Sisera yome la, Yael do go va kpee, eye wògblɔ nɛ bena: Va, ne mafia amesi ɖim nèle la wò! Esi wòyi la, ekpa Sisera ku ɖi, eye tsyoti ƒo ɖe tonu nɛ.\nAle Mawu baba Kanaan-fia Yabin ɖe anyi le ŋkeke ma dzi le Israel-viwo ŋku me enye si.\nEye Israel-viwo ƒe asi kpe Kanaan-fia Yabin dzi, vaseɖe esime wotsɔe vo keŋkeŋ.\nƲɔnudrɔlawo 1 / Ʋɔn 1\nƲɔnudrɔlawo 2 / Ʋɔn 2\nƲɔnudrɔlawo 3 / Ʋɔn 3\nƲɔnudrɔlawo 4 / Ʋɔn 4\nƲɔnudrɔlawo 5 / Ʋɔn 5\nƲɔnudrɔlawo 6 / Ʋɔn 6\nƲɔnudrɔlawo 7 / Ʋɔn 7\nƲɔnudrɔlawo 8 / Ʋɔn 8\nƲɔnudrɔlawo 9 / Ʋɔn 9\nƲɔnudrɔlawo 10 / Ʋɔn 10\nƲɔnudrɔlawo 11 / Ʋɔn 11\nƲɔnudrɔlawo 12 / Ʋɔn 12\nƲɔnudrɔlawo 13 / Ʋɔn 13\nƲɔnudrɔlawo 14 / Ʋɔn 14\nƲɔnudrɔlawo 15 / Ʋɔn 15\nƲɔnudrɔlawo 16 / Ʋɔn 16\nƲɔnudrɔlawo 17 / Ʋɔn 17\nƲɔnudrɔlawo 18 / Ʋɔn 18\nƲɔnudrɔlawo 19 / Ʋɔn 19\nƲɔnudrɔlawo 20 / Ʋɔn 20\nƲɔnudrɔlawo 21 / Ʋɔn 21


Yeremia 11 - Holy Bible [Ewe Bible 1913] - (Yer 11)\nMise nubabla sia ƒe nyawo, eye miƒo nu kple Yuda-ŋutsuwo kple Yerusalemtɔwo.\nEye nagblɔ na wo bena: Ale Yehowa, Israel ƒe Mawu la, gblɔ esi: Woaƒo fi ade amesi meɖo to nubabla sia ƒe nyawo o,\nnya, siwo mede asi na mia fofowo le gbesigbe mekplɔ wo tso Egipte-nyigba dzi, tso gakpo me, gblɔ bena: Ne míese nye gbe, eye miewɔ, abe alesi mede se na mi ene la, ekema mianye nye dukɔ, eye manye miaƒe Mawu,\nne mawɔ atam, si meka na mia fofowo be, matsɔ anyigba, si dzi notsi kple anyitsi bɔ ɖo la, na wo la dzi, abe alesi wòzu egbeawo ene. Eye meɖo ŋu gblɔ bena: Yehowa, neva me!\nTete Yehowa gblɔ nam be: Ɖe gbe ƒã nya siawo katã le Yuda-duwo kple Yerusalem ƒe kpɔdomeewo bena: Mise nubabla sia ƒe nyawo, eye miwɔ wo dzi.\nElabena mexlɔ̃ nu mia fofowo tso gbesigbe mekplɔ wo tso Egipte-nyigba dzi vaseɖe egbe, eye megale nu xlɔ̃m wo vevie ɖaa be: Miɖo to nye gbe!\nKe womeɖo to o, eye womeƒu to anyi o, ke boŋ wò katã wozɔ le woƒe dzimesesẽ vɔ̃ɖi me; tete mehe nubabla sia ƒe nyawo katã va wo dzi, nya, siwo ŋu mede se na wo le, hafi womewɔ wo dzi o la.\nEye Yehowa gblɔ nam be: Gbeɖoɖoɖi le Yuda-ŋutsuwo kple Yerusalemtɔwo dome.\nWotrɔ ɖe wo fofo, siwo gbe be, yewomaɖo to nye nyawo o la ƒe vodada tsãtɔwo ŋu; wodze mawu tutɔwo hã yome, ne woasubɔ wo; Israel ƒe aƒe kple Yuda ƒe aƒe la tu nye nu, si mebia kple wo fofowo la.\nEyata ale Yehowa gblɔ esi: Kpɔ ɖa, mahe dzɔgbevɔ̃e ava wo dzi, esi me womaɖe le o, eye woaɖo ɣli nam, ke nyemaɖo towo o.\nEye Yuda-duwo kple Yerusalemtɔwo wòayi aɖado ɣli na mawu, siwo woɖoa dzudzɔ na, ke womaxɔ na wo le woƒe hiã me o.\nElabena Yuda, alesi wò duwo sɔ gbɔe la, nenema nu wò mawuwo le ɖo, eye míeɖi vɔsamlekpuiwo ɖe Yerusalem-blɔwo ƒe xexlẽme nu na ŋukpenamawuwo, ne míado dzudzɔ le vasamlekpulawo dzi na Baal.\nKe wò la megaɖe kuku ɖe dukɔ sia ta o, megaƒo koko, eye megado gbe ɖa ɖe wo ta o, elabena ne wodo ɣli yɔm le woƒe hiã me la, nyemaɖo to wo o.\nNuka xɔ̃nye veviwo be, yewoawɔ le aƒenye me? Ɖe wobe, yewoawɔ yewoƒe aye tameɖoɖowo dzia? Ne gbedodoɖa kple vɔsalã kɔkɔewo ɖe wò nu vɔ̃ɖi wowɔ ɖa la, ekema akpɔ dzidzɔ.\nYehowa yɔ wò be „amiti dama, si ƒe tsetse nyo, eye wònya kpɔna“. Le howɔwɔ gã ƒe ɖiɖi me la ado dzo ɖe eŋu, eye eƒe alɔwo aŋe.\nYehowa Zebaot, amesi ɖe wò aganu to la, ɖo vɔ ɖe ŋuwò le Israel ƒe aƒe kple Yuda ƒe aƒe ƒe vɔ̃ɖi, si wowɔ hedo dzudzɔ na Baal, ne woatsɔ ado dziku nam la ta.\nYehowa na menyae, eye medze sii; tete nèɖe woƒe nuwɔwɔwo fiãm ɣemaɣi.\nKe nye la mele abe alẽvi mamlã, si wokplɔ yina wuwu ge ene, nyemenyae be, woɖo la me ɖe ŋunye o be: Mina míawu ati la kple eƒe tsetsewo, eye míatsrɔ̃e ɖa le agbagbeawo ƒe anyigba dzi, ne womagaɖo ŋu eƒe ŋkɔ azɔ o.\nKe wò Yehowa Zebaot, amesi drɔ̃a ʋɔnu ɖe eteƒe, eye nèdoa ayikuwo kple dziwo kpɔna la, na makpɔ wò hlɔ̃biabiawo ɖe wo ŋu, elabena asiwò me metsɔ nye nya ɖee.\nEyata ale Yehowa gblɔ ɖe Anatot-ŋutsu, siwo le wò ku dim le gbɔgblɔm be: Megagblɔ nya ɖi le Yehowa ƒe ŋkɔ me, ne míaƒe asi magawu wò o la, enye si.\nAle Yehowa Zebaot gblɔ esi: Kpɔ ɖa, mahe to na wo: Ɖekakpuiwo aku ɖe yi nu, eye woƒe ŋutsuviwo kple nyɔnuviwo aku ɖe dɔwuame si me;\nwoƒe amea ɖeke makpɔtɔ o, elabena mahe dzagbevɔ̃e ava Anatot-ŋutsuwo dzi le ƒe, si me mahe to na wo.


GBE BUBU Afrikaans Albanian Amharic Arabic Armenian Bulgarian Cebuano China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Pangasinan Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nALEKE wòdzɔe be ŋutsu aɖe si ŋu wowɔ ŋlɔmi le le eƒe ɖevime la va zu srɔ̃ŋutsu kple vifofo kpɔdzidzedze si le dzidzɔ kpɔm? Nu kae ʋã nyɔnu aɖe si wɔ nu gbegblẽ geɖe tsã la be wòva le agbe dzadzɛ nɔm? Xlẽ woawo ŋutɔwo ƒe numenyawo nàkpɔ.\n“Mesusui Be Viɖe Mele Ŋunye O.”—VÍCTOR HUGO HERRERA\nAME SI TƆGBI WÒNYE TSÃ: AHANOXE\nWodzim le Angol, si nye nuto dzeani aɖe si le Chile ƒe anyiehe. Nyemekpɔ fofonye kpɔ o. Esi mexɔ ƒe etɔ̃ la, danye kplɔ mía kple nɔvinyeŋutsu ɖe asi heʋu yi Santiago, si nye fiadua me. Míeva nɔ xɔ sue aɖe me le xɔ siwo wotu ɖewoɖewoe na aƒemanɔsitɔwo la dometɔ ɖeka me. Dugaze lae míedea nugodo le, eye tsi si dzotsidɔwɔlawo kuna tsɔ tsia dzoe lae míekuna zãna.\nAnɔ abe ƒe eve megbe la, dziɖuɖua na aƒe sue aɖe mí. Gake nublanuitɔe la, atike vɔ̃ɖi zazã, aha tsu nono, nu vlo wɔwɔ kple gbolowɔwɔ xɔ aƒe ɖe nuto ma me.\nGbe ɖeka danye do go ŋutsu aɖe si wòva ɖe emegbe. Ŋutsu sia nye aha tsu nola. Eƒoa mía kple danye. Mefaa avi le adzame zi geɖe, eye wòdzronam be fofo si akpɔ tanye la nanɔ asinye.\nTogbɔ be mía dada wɔa dɔ sesĩe be yeatsɔ akpɔ mía dzi hã la, míeda ahe kolikoli. Ɣeaɖewoɣi ne dɔ le mía wum la, nyinotsiwɔ kple sukli koe míedea tsi nona. Ne mía kple nɔvinyea míedi be míaɖe modzaka la, míeva bena ɖe aƒelika aɖe ƒe fesre nu nɔa television si le eƒe xɔa me la kpɔm. Ke gbe ɖeka esi wòlé mí ko la, eseƒee nye ema!\nGbe si gbe nye atikɔmefofo meno aha o la, eƒlea nu na mía kple nɔvinyea míeɖuna, gake ƒãa hafi wòdzɔna alea. Gbe ɖeka la, eƒle television sue aɖe na mí. Esia nye ɣeyiɣi siwo me meɖo ŋku edzi be mekpɔ dzidzɔ kpɔ la dometɔ ɖeka.\nMesrɔ̃ nuxexlẽ esime mexɔ ƒe 12. Ƒe ɖeka megbe la, medzudzɔ sukudede hedi dɔ nɔ wɔwɔm. Ne míekpã le dɔ me la, mekplɔa ame tsitsi siwo nye dɔwɔhatiwo ɖo míeyia aglotuƒewo, afi si míenoa atike vɔ̃ɖiwo le henoa aha muna. Eteƒe medidi hafi nu siawo va zu numame nam o.\nEsi mexɔ ƒe 20 la, medo go ɖetugbui aɖe si ŋkɔe nye Cati, si meva ɖe emegbe. Nu sia nu zɔ nyuie le gɔmedzedzea me va se ɖe esime megava nɔ agbe nɔm abe tsã ene. Nye agbenɔnɔ gava vloe wu tsãtɔ. Mlɔeba meva de dzesii be gaxɔ alo yɔ me koe mava tsi ne nyemedzudzɔ agbe ma nɔnɔ o. Gawu la, nye agbenɔnɔa wɔe be vinye Víctor hã va nɔ nɔnɔme siwo tututu me meto le ɖevime la me tom. Melé blanui, dzi nɔ kuyem ɖe ɖokuinye ŋu, eye mesusui be viɖe mele ŋunye o.\nAnɔ abe ƒe 2001 me lɔƒo la, Yehowa Ðasefo eve va mía ƒe me, eye wova nɔ Biblia srɔ̃m kple Cati. Cati ɖoa dze tso nu siwo srɔ̃m wònɔ la ŋu nam. Esi medi be manya nu si srɔ̃m wònɔ ta la, nye hã meva nɔ Biblia srɔ̃m. Le ƒe 2003 me la, Cati xɔ nyɔnyrɔ zu Yehowa Ðasefo.\nGbe ɖeka mexlẽ Rut 2:12, afi si gblɔ be Yehowa ɖoa eteƒe na ame siwo ɖea xɔse fiana hesinɛ tsona. Mekpɔe be ne metrɔ nye agbenɔnɔ la, nye nu adze Mawu ŋu, eye wòaɖo eteƒe nam. Mede dzesi ale si woƒo nu tsi tre ɖe ahamumu ŋu zi geɖe le Biblia me. Nya si dze le 2 Korintotɔwo 7:1 la wɔ dɔ ɖe dzinye ŋutɔ. Mawunyakpukpui ma xlɔ̃ nu mí be “míakɔ mía ɖokui ŋu tso . . . ɖiƒoƒo sia ɖiƒoƒo me.” Eya ta meva nɔ asi ɖem le nye nuwɔna gbegblẽwo ŋu. Le gɔmedzedzea me la, tɔtrɔ sia na menɔ dzi bim kabakaba, gake Cati yi edzi nɔ kpekpem ɖe ŋunye.\nMeva ɖe asi le dɔa ŋu mlɔeba, elabena nye dɔwɔhatiwo ƒe nyaƒoɖeamenuwo na wònɔ sesẽm nam be madzudzɔ atama kple aha nono. Togbɔ be ganyawo va sesẽ vie wu hã la, ewɔe be mekpɔ ɣeyiɣi geɖe ɖe Biblia sɔsrɔ̃ ŋu. Ɣemaɣi koŋ ye meva nɔ ŋgɔyiyi wɔm le mawusɔbɔsubɔ me. Nu si nɔ mía si la dze Cati ŋu, medi nu si mele asinye o la tso asinye o, eye meto nyatoƒoe ɖe ale si míaƒe ganyawo va nɔ la ta o. Mekpɔ ŋudzedze ɖe ale si wòkpe ɖe ŋunye lɔlɔ̃tɔe la ŋu.\nMeva nɔ ha dem kple Ðasefowo kplikplikpli wu. Wokpe ɖe ŋunye mese egɔme be, togbɔ be nyemede suku yi ŋgɔ o hã la, Yehowa dea asixɔxɔ didi si le menye be masubɔe anukwaretɔ la ŋu. Lɔlɔ̃ kple ɖekawɔwɔ si teƒe míekpɔ le Kristo hamea me la wɔ dɔ ɖe míaƒe ƒomea dzi ŋutɔ. Míekpɔ ŋutifafa sia tɔgbi le teƒe bubu aɖeke kpɔ o. Le ƒe 2004 ƒe December me la, nye hã mexɔ nyɔnyrɔ.\nYehowa ƒe nya si dze le Yesaya 48:17 la ƒe nyateƒenyenye dze kɔtɛ mekpɔ. Afi ma gblɔ be: “Nye Yehowa, wò Mawu, enye ame si fia nu si nyo na wò la wò.” Tɔtrɔ siwo mewɔ la wɔ nuku na danye kple nɔvinyea ale gbegbe be woawo hã wova le Biblia srɔ̃m fifia. Míaƒe aƒelikawo gɔ̃ hã kpɔ dzidzɔ ŋutɔ ɖe tɔtrɔ gã siwo mewɔ kpakple dzidzɔ si le nye ƒomea me azɔ la ta.\nSrɔ̃nye lɔ̃ Mawu, eye wòbuam be menye zɔhɛ kple xɔlɔ̃ si ŋu yeate ŋu aɖo ŋu ɖo. Togbɔ be nyemekpɔ fofonye kpɔ o hã la, Biblia fiam ale si mahe vinyeŋutsu etɔ̃awoe. Wodea bubu ŋunye. Gawu la, Yehowa nye Ame ŋutɔŋutɔ na wo, eye wolɔ̃e hã.\n“Togbɔ be nyemekpɔ fofonye kpɔ o hã la, Biblia fiam ale si mahe vinyeŋutsu etɔ̃awoe”\nEdzɔ dzi nam ŋutɔ be togbɔ be nyemekpɔ dzidzɔ le nye ɖevime o hã la, Yehowa gana mɔnukpɔkpɔm be manye dzidzɔme.\n“Meva Zu Dzikume Si Wɔa Adã.”—NABIHA LAZAROVA\nDUKƆ SI ME WÒTSO: BULGARIA\nAME SI TƆGBI WÒNYE TSÃ: ATIKE VƆ̃ÐI SITSALA\nWodzim le Bulgaria du si nye Sofia me. Ganyawo de míaƒe ƒomea dzi vie. Fofonye gblẽ ƒomea ɖi esime mexɔ ƒe ade. Dzigbãnya sia dzem kpo, eye wòte ɖe dzinye ale gbegbe. Mese le ɖokuinye me be wogblẽm ɖi, eye be ame aɖeke mate ŋu alɔ̃m o. Esi menɔ tsitsim la, seselelãme siawo na medze aglã, eye meva zu dzikume si wɔa adã.\nEsi mexɔ ƒe 14 la, mesi dzo le aƒe me zi gbãtɔ. Mefina danye kple tɔgbuinye kpakple mamanye ƒe ga edziedzi. Esi mewɔa adã ta la, medzea nya me enuenu le suku, si wɔe be le ƒe ʋɛ aɖewo ko me la, woɖɔ li suku nam zi atɔ̃ sɔŋ. Esi wòsusɔ ƒe etɔ̃ ne mawu suku nu la, medzudzɔ sukudede. Menɔ agbe blibaa. Atama kple gbekui nono va zu numame nam. Menoa aha tsu, medea aglotuƒewo atraɖii, eye meƒo ɖokuinye ɖe atike vɔ̃ɖi sitsatsa me hã. Be amewo nanɔ fu kpem anɔ kukum le xexe sia si me mɔkpɔkpɔ gobii aɖeke mele o la tena ɖe dzinye. Eya ta tɔnye koe nye be manɔ agbeɖuɖu dzi abe ke ɖe etsɔ ko mele kuku ge ene.\nLe ƒe 1998 me, esime mexɔ ƒe 24 la, asi su dzinye le Brazil ƒe yameʋudzeƒe si le São Paulo esime menɔ agbagba dzem be matsɔ atike vɔ̃ɖiwo agbã de aɖadzra. Ale wodem mɔ ƒe ene.\nLe ƒe 2000 me la, Yehowa Ðasefowo vaa míaƒe gakpɔa me kwasiɖa sia kwasiɖa. Ðasefoawo dometɔ ɖeka si ŋkɔe nye Marines la wɔ nu ɖe ŋunye dɔmenyotɔe ale gbegbe. Ena medi be masrɔ̃ nu geɖe tso Biblia me. Esi nyemese nu tso Yehowa Ðasefowo ŋu kpɔ o ta la, mebia nu tso wo ŋu le gamenɔla bubuwo gbɔ. Ewɔ nuku nam be wo dometɔ akpa gãtɔ meƒo nu nyui tso Ðasefowo ŋu kura o. Wo dometɔ ɖeka gblɔ nam be mate ŋu anɔ subɔsubɔha ɖe sia ɖe me faa, negbe Yehowa Ðasefowo ko. Eƒe nyawo na medi be manya nu si tututu tae amewo lé fu Ðasefowo nenema gbegbe ɖo. Emegbe meva kpɔ kakaɖedzi be esi wonye subɔsubɔha vavãtɔ tae. Biblia ŋutɔ hã gblɔ be ame sia ame si di be yeadze Yesu yome nuteƒewɔwɔtɔe la, woati eyome.—2 Timoteo 3:12.\nƔemaɣi la, wode dɔ asi nam be manɔ wɔwɔm le afi si gaxɔa dzi kpɔlawo wɔa dɔ le. Gbe ɖeka, meke ɖe aɖaka siwo me Gbetakpɔxɔ kple Nyɔ! magazine * xoxowo le la ŋu le nudzraɖoƒexɔ aɖe me. Mefɔ magazineawo yi gaxɔ si me menɔ la me ɖanɔ xexlẽm. Esime menɔ magazineawo xexlẽ dzi la, meva nɔ sesem le ɖokuinye me abe ame si ke ɖe vudo si me tsi nyui le ŋu le dzogbe si ƒu kplakplakpla ene. Esi vovo nɔ ŋunye ta la, mesrɔ̃a Biblia gaƒoƒo geɖe gbe sia gbe.\nGbe ɖeka gaxɔa dzi kpɔlawo yɔm. Esi mesusui be woana ablɔɖem ta la, mefɔ nu ʋɛ siwo le asinye la kabakaba heklã hati gamenɔla bubuawo, eye meƒu du yi gaxɔdzikpɔƒea. Ke hã, esi meɖo afi ma la, wogblɔ nam be wotsɔ nya bubu ɖe ŋunye le mɔzɔgbalẽ manɔsenu siwo mezã va yi ta. Eya ta wogaka ƒe eve kpee nam be matsɔ anɔ gaxɔa me.\nEsi mese nyaa teti la, nye dzi gbã. Gake le ŋkeke ʋɛ aɖewo megbe la, mede dzesii be sigbeɖe yayra boŋue wònye. Togbɔ be mesrɔ̃ nu geɖe tso Biblia me hã la, le nye dzi me la, megadi kokoko be maganɔ agbe abe tsã ene ne medo go le gaxɔa me. Mehiã na ɣeyiɣi geɖe wu be matsɔ awɔ tɔtrɔwo.\nƔeaɖewoɣi la, mesena le ɖokuinye me be Mawu malɔ̃ gbeɖe be mava zu ye subɔlawo dometɔ ɖeka o. Ke hã, mede ŋugble le Biblia me nyawo abe esi dze le 1 Korintotɔwo 6:9-11 ene ŋu. Kpukpui mawo ɖee fia be le ƒe alafa gbãtɔ Mía Ŋɔli me la, ame siwo va zu Kristotɔwo la dometɔ aɖewo nye fiafitɔwo, ahamulawo kple adzodalawo tsã hafi va zu Yehowa subɔlawo. Gake wote ŋu trɔ, le Yehowa Mawu ƒe kpekpeɖeŋu me. Woƒe kpɔɖeŋua de dzi ƒo nam ŋutɔ.\nEnɔ bɔbɔe nam be maɖe asi le nu gbegblẽ siwo mewɔna la dometɔ aɖewo ŋu. Le kpɔɖeŋu me, asiɖeɖe le atike vɔ̃ɖi zazã ŋu mesesẽ nam boo o. Gake esesẽ nam ŋutɔ be madzudzɔ atamanono. Mewɔ avu vevie ƒe ɖeka kple edzivɔ hafi te ŋu ɖu numame sia dzi mlɔeba. Nu siwo kpe ɖe ŋunye la dometɔ ɖekae nye be meɖoa ŋku nu siwo atamanono gblẽna le ame ƒe lãmesẽ ŋu la dzi na ɖokuinye. Ƒo wo katã ta la, gbedodoɖa na Yehowa madzudzɔmadzudzɔe ye kpe ɖe ŋunye medzudzɔ.\nTete ɖe Yehowa ŋu kplikplikpli wɔe be vivivi la, meɖu ale si mesena le ɖokuinye me be wogblẽm ɖi tso esime fofonye dzo le mía gbɔ la dzi. Psalmo 27:10 me nyawo wɔ dɔ ɖe dzinye ŋutɔ. Afi ma gblɔ be: “Elabena fofonye kple danye wogblẽm ɖi, ke Yehowa xɔm.” Mede dzesii be meke ɖe Fofo nyuitɔ kekeake si magblẽm ɖi akpɔ o la ŋu! Taɖodzinu va le nye agbe ŋu azɔ. Le ƒe 2004 ƒe April me, si nye ɣleti ade tso esime woɖem le gaxɔ me la, mexɔ nyɔnyrɔ zu Yehowa Ðasefo.\nMenye dzidzɔme azɔ. Esi meɖe asi le numame siwo gblẽa nu le lãmesẽ ŋu azɔ ta la, mele sesĩe fifia wu le ŋutilã kple seselelãme gome wu tsã. Dzidzɔ le nye srɔ̃ɖeɖea me, eye kadodo nyui le mía kple Fofonye si le dziƒo, Yehowa, dome. Mekpɔ fofowo, dadawo, nɔviŋutsuwo kple nɔvinyɔnu geɖewo le esubɔlawo dome. (Marko 10:29, 30) Edzɔ dzi nam ŋutɔ be wokpɔ nu nyui siwo nye ŋutɔ nyemede dzesii o la le ŋunye.\nƔeaɖewoɣi la, nye dzitsinya bua fɔm vevie ɖe agbe si menɔ va yi la ta. Ke hã, enyanya be le Mawu ƒe xexe yeye si ŋugbe wòdo me la, nu manyomanyowo magava “ame ƒe ta me o” la faa akɔ nam. (Yesaya 65:17) Gake fifia gɔ̃ hã la, nu siwo me meto la nana mesea veve ɖe ame siwo le kuxi siwo medo goe va yi me tom la nu. Le go sia me la, nu si me meto va yi la le vi ɖem. Le kpɔɖeŋu me, ne mele gome kpɔm le Kristotɔwo ƒe gbeƒãɖeɖedɔa me la, nyemebua nazã ɖe atike vɔ̃ɖi zãlawo, ahamulawo, alo nu vlo wɔlawo ŋu o, ke boŋ metea ŋu ƒoa nu na wo faa. Meka ɖe edzi be ame sia ame ate ŋu awɔ tɔtrɔ siwo ana eƒe nu nadze Yehowa ŋu, abe ale si ko nye hã mete ŋu wɔe ene!\n^ mm. 29 Yehowa Ðasefowoe ta wo.\n“Mede dzesii be meke ɖe Fofo nyuitɔ kekeake si magblẽm ɖi akpɔ o la ŋu!”